MT Il-Ġurnal Uffiċjali tal-Unjoni Ewropea C 403/1

KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Il-kontijiet annwali konsolidati tal-Unjoni Ewropea 2013

2014/C 403/01

WERREJ

NOTA LI TAKKUMPANJA L-KONTIJIET KONSOLIDATI

IL-BAĠIT TAL-UE: MIT-TĦEJJIJA SAL-KWITTANZA

RAPPORTI FINANZJARJI KONSOLIDATI U NOTI TA’ SPJEGA

KARTA BILANĊJALI

RAPPORT TAL-INTROJTU

RAPPORT TAL-FLUSS TAL-FLUS

DIKJARAZZJONI TAL-BIDLIET FL-ASSI NETTI

NOTI GĦAR-RAPPORTI FINANZJARJI

RAPPORTI AGGREGATI DWAR L-IMPLEMENTAZZJONI TAL-BAĠIT U NOTI TA’ SPJEGA

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għas-sena 2013 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 2 tar-Regolament Finanzjarju applikabbli għall-baġit ġenerali tal-Unjoni Ewropea. Jiena hawnhekk niddikjara li tħejjew skont it-Titolu IX ta’ dan ir-Regolament Finanzjarju u skont il-prinċipji, ir-regoli u l-metodi tal-kontabilità stabbiliti fin-noti tar-rapporti finanzjarji.

Ksibt l-informazzjoni kollha neċessarja mingħand l-uffiċjali tal-kontabilità ta’ dawn l-istituzzjonijiet u korpi, li ċċertifikaw l-kredibilità tagħha, għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

Jiena hawnhekk niċċertifika li fuq il-bażi ta’ din l-informazzjoni, u fuq it-tali verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha.

[iffirmata] Manfred KRAFF L-Uffiċjal tal-Kontabilità tal-Kummissjoni l-24 ta’ Lulju 2014

IL-BAĠIT TAL-UE: MIT-TĦEJJIJA SAL-KWITTANZA

Il-kontijiet annwali kkonsolidati tal-Unjoni Ewropea (UE) jipprovdu informazzjoni dwar l-attivitajiet tal-istituzzjonijiet, l-aġenziji u l-korpi l-oħrajn tal-UE mill-perspettiva baġitarja u tal-kontabilità bbażata fuq id-dovuti. Dawn il-kontijiet ma jinvolvux il-kontijiet annwali tal-Istati Membri.

1. BAĠIT ANNWALI

Il-Baġit tal-UE jiffinanzja firxa wiesgħa ta’ politiki u programmi fl-UE. Skont il-prijoritajiet stabbiliti mill-Parlament Ewropew u mill-Kunsill fil-qafas finanzjarju pluriennali (QFP), il-Kummissjoni Ewropea (minn issa 'l quddiem “il-Kummissjoni”) twettaq programmi, attivitajiet u proġetti speċifiċi fil-qasam. Dawn jistgħu jvarjaw minn sostenn għal proġetti edukattivi għall-mobilità ta’ studenti u għalliema, sa sostenn għall-bdiewa, għal investimenti protettivi li joħolqu jew iżommu l-impjiegi, għajnuna għall-iżvilupp, proġetti mmirati lejn is-sostenn ta’ ambjent tax-xogħol aħjar għall-ħaddiema fl-UE, u saħansitra tisħiħ tal-kontroll tal-fruntieri esterni.

Iktar minn 90 % tal-baġit tal-UE jmur għall-finanzjament ta’ dawn il-politiki u l-attivitajiet tal-UE. Ir-rabta diretta bejn il-baġit annwali u l-politiki tal-UE hija assigurata permezz tal-ibbaġittjar ibbażat fuq l-attivitajiet (activity-based budgeting, ABB). In-nomenklatura tal-baġit ibbażat fuq l-attività tippermetti li ssir identifikazzjoni ċara bejn l-oqsma politiċi tal-UE u l-ammont sħiħ ta’ riżorsi allokati għal kull wieħed minn dawn l-oqsma.

L-oqsma politiċi huma maqsuma f’madwar 200 attività li aktar minn 110 minnhom jinkludu intestaturi operatorji tal-baġit u b’hekk huma riflessi fin-nomenklatura tal-baġit bħala kapitoli tal-baġit. Dawn l-oqsma politiċi huma fil-biċċa l-kbira tagħhom operattivi, peress li l-attivitajiet ewlenin tagħhom huma mmirati sabiex jibbenefikaw lil xi parti terza, kull waħda minnhom fil-qasam rispettiv tal-attività tagħha. Madankollu, oqsma politiċi oħrajn mhumiex operattivi u jiżguraw il-funzjonament xieraq tal-Kummissjoni, bħal pereżempju l-“Koordinazzjoni u pariri legali”‚ u l-“Baġit”. L-istruttura tal-attività tipprovdi l-qafas kunċettwali komuni għat-tfassil tal-prijoritajiet, it-tħejjija, l-ibbaġittjar, il-monitoraġġ u r-rapportar, bl-għan ewlieni li jissaħħaħ l-użu ekonomiku, effiċjenti u effettiv tar-riżorsi.

Il-baġit jitħejja mill-Kummissjoni u s-soltu jintlaħaq qbil dwaru f’nofs Diċembru mill-Parlament u l-Kunsill skont il-proċedura tal-Artikolu 314 tat-Trattat dwar il-Funzjonament tal-UE (TFEU).

2. KIF INHI FFINANZJATA L-UE?

L-UE għandha żewġ kategoriji ewlenin ta’ finanzjament: Introjti mir-riżorsi proprji u introjti varju.

2.1 Dħul minn riżorsi proprji

L-introjti minn riżorsi proprji huwa dovut b’mod awtomatiku lill-UE sabiex tkun tista’ tiffinanzja l-baġit tagħha bla ma jkollha bżonn ta’ deċiżjoni sussegwenti mill-awtoritajiet nazzjonali. L-ammont globali ta’ riżorsi proprji meħtieġ biex jiġi ffinanzjat il-baġit jiġi stabbilit skont in-nefqa totali li minnha jitnaqqas id-dħul varju. L-ammont totali ta’ riżorsi proprji ma jistax jaqbeż il-1,23 % tal-introjtu nazzjonali gross (ING) tal-UE. Ir-riżorsi proprji jistgħu jinqasmu f’riżorsi proprji tradizzjonali, ir-riżorsa proprja bbażata fuq it-taxxa fuq il-valur miżjud (VAT) u r-riżorsa bbażata fuq l-introjtu nazzjonali gross (ING).

2.2 Dħul varju

Dħul varji li ġejjin mill-attivitajiet tal-UE normalment jirrappreżentaw anqas minn 10 % tad-dħul totali. Dawn pereżempju, huma multi ta’ kompetizzjoni riċevuti u ordnijiet ta’ rkupru għal debituri privati u pubbliċi fir-rigward tal-immaniġġar ta’ proġetti tal-UE. Il-pagamenti ta’ penali imposti mill-Qorti tal-Ġustizzja fuq l-Istati Membri li jonqsu milli jikkonformaw ma’ sentenza partikolari jaqgħu f’din il-kategorija wkoll. Kull dejn mhux imħallas fid-data li jkun dovut huwa suġġett għal imgħaxijiet għall-inadempjenza. Meta d-djun ta’ partijiet terzi li mhumiex Stati Membri jibqgħu ma jitħallsux, il-Kummissjoni (u l-Kunsill) jistgħu jadottaw deċiżjonijiet li jimponu l-obbligu ta’ ħlas li huma direttament infurzabbli skont ir-regoli tal-proċedura ċivili fis-seħħ fit-territorju fejn jitwettaq l-infurzar. Id-debituri inadempjenti huma soġġetti għal proċeduri ta’ ġbir tad-dejn imnedija mis-Servizz Legali tal-Kummissjoni bl-għajnuna tal-aġenziji legali esterni.

3. KIF JINTEFAQ U KIF INHU MMANIĠĠAT IL-BAĠIT TAL-UE

3.1 Nefqa operattiva primarja

In-nefqa operattiva tal-UE tkopri d-diversi intestaturi tal-qafas finanzjarju u tieħu forom differenti, skont kif jitħallsu u jiġu mmaniġġati l-flus. Għall-kontijiet tal-2013, il-Kummissjoni tikklassifika n-nefqa tagħha kif ġej:

Ġestjoni diretta ċentralizzata: din tfisser meta l-baġit ikun implimentat direttament mis-servizzi tal-Kummissjoni.

Ġestjoni indiretta ċentralizzata: din tirreferi għal każijiet li fihom il-Kummissjoni tgħaddi l-kompiti ta’ implimentazzjoni tal-baġit lil korpi tal-liġi tal-UE jew tal-liġi nazzjonali, bħal pereżempju l-aġenziji tal-UE.

Ġestjoni deċentralizzata: dawn huma l-każijiet li fihom il-Kummissjoni tiddelega ċerti kompiti għall-implimentazzjoni tal-baġit lil pajjiżi terzi.

Ġestjoni kondiviża: b’dan il-metodu ta’ ġestjoni, il-kompiti ta’ implimentazzjoni tal-baġit jiġu delegati lill-Istati Membri. Il-parti l-kbira tan-nefqa taqa’ f'din il-modalità b’tali mod li tkopri oqsma bħall-infiq fuq l-agrikoltura u fuq l-azzjonijiet strutturali.

Ġestjoni konġunta: b’dan il-metodu, il-Kummissjoni tinkariga ċerti kompiti ta’ implimentazzjoni lil organizzazzjoni internazzjonali.

L-Artikolu 58 tar-Regolament Finanzjarju l-ġdid li parzjalment irreveda l-metodi ta’ implimentazzjoni tal-baġit japplika biss mill-1 ta’ Jannar 2014.

3.2 L-atturi finanzjarji differenti fil-Kummissjoni

Il-Kulleġġ tal-Kummissarji jassumi r-responsabilità politika kollettiva iżda fil-prattika ma jeżerċitax huwa stess is-setgħat ta’ implimentazzjoni tal-baġit mogħtija lilu. Huwa jiddelega dawn l-inkarigi kull sena lill-uffiċjali pubbliċi individwali li jirrispondu lill-Kulleġġ u huma suġġetti għar-Regolament Finanzjarju u r-Regolamenti tal-Persunal. Il-persunal ikkonċernat – ġeneralment id-Diretturi Ġenerali u l-Kapijiet tas-Servizz – huma magħrufa bħala “Uffiċjali Awtorizzanti b’delega”. Min-naħa tagħhom, dawn jistgħu jiddelegaw ulterjorment il-kompiti ta’ implimentazzjoni tal-baġit lil “Uffiċjali Awtorizzanti b’sottodelega”.

Ir-responsabilità tal-Uffiċjali Awtorizzanti tkopri l-proċess ta’ ġestjoni sħiħ, mid-determinazzjoni ta’ x’hemm bżonn isir biex jintlaħqu l-għanijiet politiċi stabbiliti mill-istituzzjoni sal-immaniġġar tal-attivitajiet imnedija kemm minn perspettiva operattiva kif ukoll baġitarja, inkluża l-adozzjoni ta’ impenji legali, il-monitoraġġ tal-prestazzjoni, il-ħlas ta’ pagamenti u l-irkuprar ta’ fondi, jekk ikun meħtieġ. Permezz tas-separazzjoni tal-kontroll tal-ġestjoni (f’idejn l-Uffiċjali Awtorizzanti) mill-awditjar intern u l-kontroll tal-konformità ma’ standards ta’ kontroll interni xierqa (ibbażati fuq standards internazzjonali), kontrolli ex ante u ex post, awditjar intern indipendenti fuq il-bażi ta’ valutazzjonijiet tar-riskju, u rapportar regolari fuq attivitajiet lill-Kummissarji individwali huma żgurati ġestjoni finanzjarja tajba u responsabilità xierqa f'kull wieħed mis-Servizzi.

Kull Uffiċjal Awtorizzanti huwa meħtieġ li jħejji Rapport Annwali tal-Attività (RAA) dwar l-attivitajiet taħt ir-responsabbiltà tiegħu. F’dan ir-RAA, huwa jirrapporta dwar ir-riżultati tal-politika u dwar il-garanzija raġonevoli li jista’ jkollu li r-riżorsi assenjati lill-attivitajiet deskritti fir-rapport tiegħu ntużaw għall-iskop maħsub tagħhom u skont il-prinċipji ta’ ġestjoni finanzjarja tajba, u li l-proċeduri ta’ kontroll implimentati jagħtu l-garanziji meħtieġa dwar il-legalità u r-regolarità tat-tranżazzjonijiet sottostanti. Fuq il-bażi tal-Artikolu 66 tar-Regolament Finanzjarju, il-Kummissjoni tadotta rapport ta’ sinteżi dwar ir-Rapporti Annwali tal-Attività, l-opinjoni ġenerali tal-Awditur Intern, li skontu l-Kummissjoni tieħu responsabilità politika ġenerali għall-ġestjoni tal-baġit tal-UE b’konformità mal-Artikolu 317 tat-TFUE. Dan ir-rapport u r-RAA jinsab fuq: http://ec.europa.eu/atwork/planning-and-preparing/synthesis-report/index_mt.htm.

L-Uffiċjal tal-kontabilità jeżegwixxi l-pagament u l-ordnijiet ta’ rkupru mfassla minn uffiċjali awtorizzanti u huwa responsabbli għall-immaniġġar tat-teżor, l-istabbiliment ta’ regoli u metodi tal-kontabilità, il-validazzjoni tas-sistemi kontabilistiċi, iż-żamma tal-kontijiet u t-tfassil tal-kontijiet annwali tal-istituzzjoni. Barra minn hekk, l-Uffiċjal tal-Kontabilità jrid jiffirma l-kontijiet annwali filwaqt li jiddikjara li dawn jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi ta’ flus fl-aspetti materjali kollha.

3.3 L-impenn ta’ nfiq tal-baġit tal-UE

Qabel ma jkun jista’ jiddaħħal impenn legali (pereżempju kuntratt jew ftehim ta’ għoti) ma’ parti terza, irid ikun hemm intestatura baġitarja li tawtorizza l-attività inkwistjoni fil-baġit annwali. Irid ikun hemm ukoll biżżejjed fondi fl-intestatura baġitarja biex ikopru n-nefqa. Jekk ikunu ssodisfati dawn il-kundizzjonijiet, il-fondi meħtieġa jridu jkunu riżervati fil-baġit permezz ta’ impenn baġitarju li jiddaħħal fis-sistema kontabilistika u wara dan biss jista' jsir impenn legali. Ma jistgħu jintefqu ebda flus mill-baġit tal-UE qabel ma l-Uffiċjal Awtorizzanti jadotta impenn baġitarju.

Ladarba jkun approvat, l-impenn baġitarju huwa rreġistrat fis-sistema kontabilistika baġitarja u l-approprjazzjonijiet jiġu kkonsmati kif suppost. Madankollu, dan ma għandu ebda effett fuq ir-rapporti finanzjarji (jew il-ktieb ġenerali) peress li ma tkun għadha saret l-ebda spiża.

3.4 Kif isiru l-pagamenti

3.4.1 Regoli ġenerali

Ma jista’ jsir ebda pagament sakemm ma jkunx diġà ġie approvat impenn baġitarju mill-Uffiċjal Awtorizzanti li jkun qiegħed jittratta l-operazzjoni inkwistjoni. Ladarba pagament jiġi approvat fis-sistema tal-kontabilità, il-pass li jmiss huwa li jsir it-trasferiment għall-kont tal-benefiċjarju. Il-Kummissjoni tagħmel aktar minn 1,9 miljun pagament fis-sena. Il-Kummissjoni tipparteċipa fi SWIFT (Soċjetà għat-Telekomunikazzjoni Finanzjarja Interbankarja Dinjija).

3.4.2 Prefinanzjament, dikjarazzjonijiet tal-kostijiet u eliġibilità tan-nefqa

Il-prefinanzjament huwa pagament maħsub biex jipprovdi lill-benefiċjarju b’pagament fi flus bil-quddiem, jiġifieri float. Dan jista’ jinqasam f’għadd ta’ pagamenti fuq perjodu definit fl-impenn legali partikolari. Il-float jew il-pagament bil-quddiem jintuża jew għall-fini li għalih kien ipprovdut matul il-perjodu definit fl-impenn legali jew inkella jitħallas lura – jekk il-benefiċjarju ma jsostnix l-ispejjeż eliġibbli, għandu l-obbligu li jrodd lura l-pagament ta’ prefinanzjament bil-quddiem lill-UE. B’hekk, prefinanzjament imħallas mhuwiex spiża definittiva sakemm ikunu ssodisfati l-kundizzjonijiet rilevanti u b’hekk dan jitniżżel bħala ass fuq il-karta bilanċjali tal-UE meta jsir il-pagament inizjali. L-ammont tal-assi ta’ prefinanzjament jitnaqqas (b’mod sħiħ jew parzjalment) bl-aċċettazzjoni tal-kostijiet eliġibbli u l-ammonti mroddija lura.

Ftit żmien wara l-pagament tal-prefinanzjament, tasal talba għall-ispejjeż mill-korp rilevanti tal-UE sabiex tiġġustifika kif il-benefiċjarju nefaq l-ammont ta’ prefinanzjament skont l-impenn legali. Ir-ritmu ta’ dawn it-talbiet għall-ispejjeż jvarja skont it-tip ta’ azzjoni li tkun qiegħda tiġi ffinanzjata u l-kundizzjonijiet, u mhux bilfors jaslu fi tmiem is-sena.

Il-kriterji ta’ eliġibilità huma definiti fl-att bażiku, fis-sejħiet għal proposta, f’dokumenti informattivi oħrajn għal benefiċjarji ta’ għotjiet u/jew fil-klawżoli kuntrattwali tal-ftehimiet ta’ għoti jew fid-deċiżjoni ta’ għoti. Wara l-analiżi, l-ammonti eliġibbli jittieħdu fl-ispejjeż u l-benefiċjarju jkun mgħarraf dwar kwalunkwe ammonti mhux eliġibbli.

4. PROTEZZJONI TAL-BAĠIT TAL-UE: KORREZZJONIJIET FINANZJARJI U RKUPRI

Ir-Regolament Finanzjarju u leġiżlazzjoni oħra applikabbli, b’mod partikolari dik li tikkonċerna l-agrikoltura u l-politiki ta’ koeżjoni, jagħtu d-dritt li jsiru verifiki fuq in-nefqa sa ħafna snin wara li tkun saret. Meta jinstabu żbalji, irregolaritajiet jew frodi, jiġu applikati rkupri jew korrezzjonijiet finanzjarji. Is-sejba ta’ żbalji, irregolaritajiet jew frodi u t-tiswija tagħhom huma l-aħħar stadju fit-tħaddim tas-sistemi ta’ kontroll, u huma essenzjali sabiex tintwera ġestjoni finanzjarja tajba.

Fil-każ ta’ għotjiet, l-eliġibilità tan-nefqa debitata lill-baġit hija verifikata mis-servizzi rilevanti tal-UE, jew fil-każ ta’ ġestjoni kondiviża, mill-Istati Membri, fuq il-bażi tad-dokumenti ta’ prova stipulati fil-leġiżlazzjoni applikabbli jew fil-kundizzjonijiet ta’ kull għotja. Bl-għan li tiġi ottimizzata r-relazzjoni bejn l-ispejjeż u l-benefiċċji tas-sistemi ta’ kontroll, il-verifiki fuq id-dokumenti ta’ prova għal talbiet finali fil-ġestjoni diretta ċentralizzata għandhom tendenza li jkunu aktar intensi minn dawk fuq talbiet interim, u b’hekk jistgħu jsibu żbalji f’pagamenti interim li jiġu kkoreġuti bl-aġġustament tal-pagament finali. Barra minn hekk, l-UE u/jew l-Istat Membru għandhom l-obbligu li jivverifikaw l-integrità assoluta tad-dokumenti ta’ prova billi jagħmlu verifiki fil-bini tal-pretendent, matul l-implimentazzjoni tal-azzjoni ffinanzjata u/jew wara (ex post). Hemm bosta proċeduri previsti fil-leġiżlazzjoni applikabbli għall-proċess ta’ ttrattar tal-iżbalji, l-irregolaritajiet jew il-frodi misjuba mill-Kummissjoni u mill-Istati Membri – fin-Nota 6 tar-rapporti finanzjarji hija inkluża informazzjoni aktar dettaljata.

5. ATTIVITAJIET TA’ GĦOTI U TEĦID B’SELF

Permezz tal-atti bażiċi li ġejjin mit-Trattat tal-UE, l-UE għandha s-setgħa li tadotta programmi ta’ teħid b’self sabiex timmobilizza r-riżorsi finanzjarji neċessarji sabiex tagħti assistenza finanzjarja lil Stati Membri u dawk li mhumiex Stati Membri. Il-Kummissjoni Ewropea, filwaqt li taġixxi f’isem l-UE, bħalissa topera tliet programmi ewlenin, il-Mekkaniżmu Ewropew ta’ Stabbilizzazzjoni Finanzjarja (European Financial Stabilisation Mechanism, EFSM), il-Bilanċ tal-ħlasijiet (balance of payments, BOP) u l-Assistenza Makrofinanzjarja (Macro Financial Assistance, MFA), li bihom tista’ tagħti self u tiffinanzjahom billi toħroġ strumenti tad-dejn fis-swieq kapitali jew ma’ istituzzjonijiet finanzjarji. Peress li l-fondi miġbura huma operazzjonijiet dahar ma’ dahar, ma hemm l-ebda impatt dirett fuq il-baġit tal-UE, madankollu, minn perspettiva legali, is-servizz tad-dejn tat-teħid b’self jibqa’ l-obbligu tal-UE.

6. RAPPORTAR FINANZJARJU

Il-kontijiet annwali tal-UE jinvolvu żewġ partijiet separati iżda marbuta ma’ xulxin:

a) Rapporti finanzjarji; u

b) Rapporti dwar l-implimentazzjoni tal-baġit, li jipprovdu rekord dettaljat tal-implimentazzjoni tal-baġit.

Il-kontijiet annwali huma adottati mill-Kummissjoni u ppreżentati lill-Qorti tal-Awdituri (minn issa 'l quddiem “Il-Qorti”) għall-awditjar u finalment lill-Parlament Ewropew u l-Kunsill bħala parti mill-proċess ta’ kwittanza.

Minbarra r-rapportar annwali ta’ hawn fuq, jitħejjew ukoll rapporti ta’ kull xahar dwar l-implimentazzjoni tal-baġit.

6.1 Rapporti finanzjarji

Hija r-responsabilità tal-Uffiċjal tal-Kontabilità tal-Kummissjoni li jħejji r-rapporti finanzjarji tal-UE u li jiżgura li jippreżentaw b’mod ġust il-pożizzjoni finali, ir-riżultat tal-operazzjonijiet u l-flussi tal-flus tal-UE fl-aspetti materjali kollha. Dawn jitfasslu skont ir-Regoli tal-Kontabilità tal-UE li huma bbażati fuq l-Istandards Kontabilistiċi Internazzjonali tas-Settur Pubbliku (International Public Sector Accounting Standards, IPSAS). Għal aktar informazzjoni, ara n-Nota 1 tar-rapporti finanzjarji.

6.2 Kontijiet baġitarji

Hija r-responsabilità tal-Uffiċjal tal-Kontabilità tal-Kummissjoni li jħejji r-rapporti dwar l-implimentazzjoni tal-baġit kemm fuq bażi ta’ kull xahar kif ukoll annwali. Il-baġit tal-Kummissjoni biss fih approprjazzjonijiet amministrattivi u approprjazzjonijiet operatorji. L-Istituzzjonijiet l-oħra għandhom biss approprjazzjonijiet amministrattivi. Barra minn hekk, il-baġit jiddistingwi bejn żewġ tipi ta' approprjazzjoni: approprjazzjonijiet mhux differenzjati u approprjazzjonijiet differenzjati. L-approprjazzjonijiet mhux differenzjati huma użati biex jiffinanzjaw operazzjonijiet ta’ natura annwali (li huma konformi mal-prinċipju tal-annwalità). Approprjazzjonijiet differenzjati ddaħħlu sabiex jirrikonċiljaw il-prinċipju ta’ annwalità mal-bżonn li jiġu ġestiti l-operazzjonijiet pluriennali. Huma maħsuba sabiex ikopru primarjament l-operazzjonijiet pluriennali. Approprjazzjonijiet differenzjati jinqasmu f’approprjazzjonijiet ta’ impenn u ta’ pagament:

— l-approprjazzjonijiet ta’ impenn: ikopru l-ispiża totali tal-obbligi legali meħuda għas-sena finanzjarja kurrenti għal operazzjonijiet mifruxa fuq għadd ta’ snin. Madankollu, l-impenji baġitarji għal azzjonijiet li jestendu għal aktar minn sena finanzjarja waħda jistgħu jiġu disaggregati fuq bosta snin f’pagamenti akkont annwali.

— pproprjazzjonijiet ta’ pagament: ikopru n-nefqa li ġejja minn impenji meħuda fis-sena finanzjarja attwali u/jew fi snin finanzjarji preċedenti.

Bl-introduzzjoni tal-approprjazzjonijiet differenzjati, żviluppa distakk bejn l-impenji meħuda u l-pagamenti li jkunu saru: dan id-distakk, li jikkorrispondi għall-impenji pendenti, jirrappreżenta d-dewmien minn meta l-impenji jkunu ttieħdu sa meta l-pagamenti korrispondenti jsiru. Dan huwa magħruf bħala r-RAL (“Reste à Liquider”).

7. AWDITJAR U KWITTANZA

7.1 Awditjar

Il-kontijiet annwali u l-ġestjoni tar-riżorsi tal-UE huma awditjati mill-Qorti, l-awditur estern tagħha, li tfassal rapport annwali għall-Parlament Ewropew u għall-Kunsill. Il-kompitu ewlieni tal-Qorti huwa li twettaq awditjar estern u indipendenti tal-kontijiet annwali tal-UE. Bħala parti mill-attivitajiet tagħha, il-Qorti tal-Awdituri tipproduċi:

(1) rapport annwali dwar l-attivitajiet iffinanzjati mill-baġit ġenerali, li jagħti l-osservazzjonijiet tagħha dwar il-kontijiet annwali u t-tranżazzjonijiet li fuqhom huma bbażati;

(2) opinjoni, ibbażata fuq l-awditjar tagħha u mogħtija fir-rapport annwali fil-forma ta’ dikjarazzjoni ta’ aċċertament, dwar (i) il-kredibilità tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm dħul miġbur minn persuni taxxabbli kif ukoll pagamenti lil benefiċjarji finali;

(3) rapporti speċjali li juru s-sejbiet tal-awditjar li jkopri oqsma speċifiċi.

7.2 Kwittanza

L-aħħar pass taċ-ċiklu tal-ħajja ta’ baġit huwa l-kwittanza tal-baġit għal sena finanzjarja partikolari. Il-Parlament Ewropew huwa l-awtorità tal-kwittanza fl-UE. Dan ifisser li wara l-awditjar u l-finalizzazzjoni tal-kontijiet annwali, huwa f’idejn il-Kunsill li jirrakkomanda u mbagħad f’idejn il-Parlament Ewropew li jagħti kwittanza lill-Kummissjoni u korpi oħrajn tal-UE sabiex jimplimentaw il-baġit tal-UE għal sena finanzjarja partikolari. Din id-deċiżjoni hija bbażata fuq analiżi tal-kontijiet annwali, ir-rapport ta’ evalwazzjoni annwali tal-Kummissjoni u r-rapport annwali tal-Qorti tal-Awdituri u t-tweġibiet tal-Kummissjoni, u anki wara mistoqsijiet u talbiet għal aktar informazzjoni lill-Kummissjoni.

Il-kwittanza tirrappreżenta l-aspett politiku tal-kontroll estern tal-implimentazzjoni tal-baġit u hija d-deċiżjoni li biha l-Parlament Ewropew, li jaġixxi fuq rakkomandazzjoni mill-Kunsill, “jeħles” lill-Kummissjoni (u korpi oħrajn tal-UE) mir-responsabilità u l-ġestjoni ta’ baġit partikolari billi timmarka tmiem l-eżistenza ta’ dak il-baġit. Din il-proċedura ta' kwittanza tista' tipproduċi wieħed minn dawn it-tliet riżultati: l-għoti, il-posponiment jew ir-rifjut tal-kwittanza. Parti integrali mill-proċedura annwali ta’ kwittanza baġitarja fil-Parlament Ewropew hija s-smigħ mal-Kummissarji li jsirulhom mistoqsijiet mill-Membri tal-Kumitat għall-Kontroll tal-Baġit tal-Parlament Ewropew dwar l-oqsma politiċi taħt ir-responsabilità tagħhom. Ir-rapport finali ta’ kwittanza inkluża talba speċifika lill-Kummissjoni għal azzjoni jiġi adottat fis-Sessjoni Plenarja. Ir-rakkomandazzjoni ta’ kwittanza tal-Kunsill hija adottata mill-ECOFIN. Kemm ir-rapport ta’ kwittanza tal-Parlament Ewropew kif ukoll ir-rakkomandazzjonijiet ta’ kwittanza tal-Kunsill huma soġġetti għal rapport ta’ segwitu li fih il-Kummissjoni tispjega l-azzjonijiet konkreti li ħadet biex timplimenta t-talbiet li saru mill-Parlament Ewropew u r-rakkomandazzjonijiet tal-Kunsill.

RAPPORTI FINANZJARJI KONSOLIDATI U NOTI TA’ SPJEGA (1)

WERREJ

KARTA BILANĊJALI

RAPPORT TAL-INTROJTU

RAPPORT TAL-FLUSSI TAL-FLUS

DIKJARAZZJONI TAL-BIDLIET FL-ASSI NETTI

NOTI GĦAR-RAPPORTI FINANZJARJI

1. POLITIKI SINIFIKANTI TAL-KONTABBILTÀ

2. NOTI GĦALL-KARTA BILANĊJALI

3. NOTI GĦAR-RAPPORT TAL-INTROJTU

4. NOTI GĦAR-RAPPORT TAL-FLUSSI TAL-FLUS

5. ASSI U OBBLIGAZZJONIJIET KONTINĠENTI U DIVULGAZZJONIJIET IMPORTANTI OĦRAJN

6. IL-PROTEZZJONI TAL-BAĠIT TAL-UE

7. MEKKANIŻMI GĦAS-SOSTENN FINANZJARJU

8. ĠESTJONI TAR-RISKJU FINANZJARJU

9. DIVULGAZZJONIJIET DWAR IL-PARTIJIET RELATATI

10. AVVENIMENTI WARA D-DATA TAL-KARTA BILANĊJALI

11. IL-KAMP TA' APPLIKAZZJONI TAL-KONSOLIDAZZJONI

KARTA BILANĊJALI

(EUR miljuni) Nota 31.12 2013 31.12 2012 ASSI MHUX KURRENTI Assi intanġibbli 2.1 237 188 Proprjetà, impjant u tagħmir 2.2 6 104 5 978 Investimenti magħduda bl-użu tal-metodu tal-ekwità 2.3 349 392 Assi finanzjarji 2.4 59 844 62 311 Riċevibbli u rekuperabbli 2.5 498 564 Prefinanzjament 2.6 38 072 44 505 1 05 104 1 13 938 ASSI KURRENTI Inventarji 2.7 128 138 Assi finanzjarji 2.8 5 571 1 981 Riċevibbli u rekuperabbli 2.9 13 182 14 039 Prefinanzjament 2.10 21 367 13 238 Flus u ekwivalenti ta’ flus 2.11 9 510 10 674 49 758 40 070 ASSI TOTALI 1 54 862 1 54 008 OBBLIGAZZJONIJIET MHUX KURRENTI Pensjoni u benefiċċji oħrajn tal-impjegati 2.12 46 818 42 503 Provvedimenti 2.13 (1 323) (1 258) Obbligazzjonijiet finanzjarji 2.14 (54 153) (57 232) Obbligazzjonijiet oħra 2.15 (2 216) (2 527) (1 04 510) (1 03 520) OBBLIGAZZJONIJIET KURRENTI Provvedimenti 2.16 (545) (806) Obbligazzjonijiet finanzjarji 2.17 (3 065) (15) Pagabbli 2.18 (92 594) (90 083) (96 204) (90 904) OBBLIGAZZJONIJIET TOTALI (2 00 714) (1 94 424) ASSI NETTI (45 852) (40 416) Riżervi 2.19 4 073 4 061 Ammonti li għandhom jinġabru mill-Istati Membri (2) 2.20 (49 925) (44 477) ASSI NETTI (45 852) (40 416)

RAPPORT TAL-INTROJTU

(EUR miljuni) Nota 2013 2012 DĦUL OPERATORJU Dħul minn riżorsi proprji u kontribuzzjonijiet 3.1 1 41 241 1 30 919 Dħul operatorju ieħor: 3.2 8 414 6 826 1 49 655 1 37 745 SPEJJEŻ OPERATORJI Spejjeż amministrattivi 3.3 (9 269) (9 320) Spejjeż operatorji 3.4 (1 38 571) (1 24 633) (1 47 840) (1 33 953) BILANĊ POŻITTIV MINN ATTIVITAJIET OPERATORJI 1 815 3 792 Dħul finanzjarju 3.5 2 038 2 157 Spejjeż finanzjarji 3.6 (2 045) (1 942) Ċaqliq fl-obbligazzjoni ta’ pensjoni u benefiċċji oħrajn tal-impjegati (5 565) (8 846) Sehem tad-defiċit nett ta’ impriżi konġunti u assoċjati 3.7 (608) (490) RIŻULTAT EKONOMIKU TAS-SENA (4 365) (5 329)

RAPPORT TAL-FLUSS TAL-FLUS

(EUR miljuni) Nota 2013 2012 Riżultat ekonomiku tas-sena (4 365) (5 329) Attivitajiet operatorji 4.2 Amortizzament 48 39 Deprezzament 401 405 (Żieda)/tnaqqis fis-self 20 (16 062) (Żieda)/tnaqqis fir-riċevibbli u rekuperabbli 923 (4 837) (Żieda)/tnaqqis fil-prefinanzjament (1 695) (2 013) (Żieda)/tnaqqis fl-inventarji 10 (44) Żieda/(tnaqqis) fil-provvedimenti (196) 299 Żieda/(tnaqqis) fl-obbligazzjonijiet finanzjarji (29) 16 017 Żieda/(tnaqqis) f’obbligazzjonijiet oħrajn (311) 468 Żieda/(tnaqqis) fil-pagabbli 2 511 (1 390) Bilanċ pożittiv tas-sena preċedenti meħud bħala dħul mhux fi flus (1 023) (1 497) Movimenti oħrajn mhux fi flus (50) 260 Żieda/(tnaqqis) fl-obbligazzjoni ta’ pensjoni u benefiċċji tal-impjegati 4 315 7 668 Attivitajiet ta’ investiment 4,3 (Żieda)/tnaqqis fl-assi intanġibbli u l-proprjetà, l-impjanti u t-tagħmir (624) (1 390) (Żieda)/tnaqqis fl-investimenti magħduda bl-użu tal-metodu tal-ekwità 43 (18) (Żieda)/tnaqqis fl-assi finanzjarji disponibbli għall-bejgħ (1 142) (837) FLUSSI NETTI TAL-FLUS (1 164) (8 261) Żieda/(tnaqqis) nett fil-flus u ekwivalenti (1 164) (8 261) Flus u ekwivalenti fil-bidu tas-sena 2.11 10 674 18 935 Flus u ekwivalenti fi tmiem is-sena 2.11 9 510 10 674

DIKJARAZZJONI TAL-BIDLIET FL-ASSI NETTI

(EUR miljuni) Riżervi (A) Ammonti li għandhom jintalbu mingħand...... l-Istati Membri (B) Assi Netti =(A)+(B) Riżerva ta’ valur ġust Riżervi oħrajn Bilanċ Favorevoli/(Defiċit) Akkumulat Riżultat ekonomiku tas-sena BILANĊ FIL-31.12.2011 (108) 3 716 (35 669) (1 789) (33 850) Ċaqliq fir-riżerva tal-Fond ta’ Garanzija — 168 (168) — 0 Ċaqliq fil-valur ġust 258 — — — 258 Oħrajn — 21 (19) — 2 Allokazzjoni tar-riżultat ekonomiku tal-2011 — 6 (1 795) 1 789 0 Riżultat tal-Baġit 2011 kreditat lill-Istati Membri — — (1 497) — (1 497) Riżultat ekonomiku tas-sena — — — (5 329) (5 329) BILANĊ SAL-31.12.2012 150 3 911 (39 148) (5 329) (40 416) Ċaqliq fir-riżerva tal-Fond ta’ Garanzija — 46 (46) — 0 Ċaqliq fil-valur ġust (51) — — — (51) Oħrajn — 12 (9) — 3 Allokazzjoni tar-riżultat ekonomiku 2012 — 5 (5 334) 5 329 0 Riżultat tal-Baġit 2012 kreditat lill-Istati Membri — — (1 023) — (1 023) Riżultat ekonomiku tas-sena — — — (4 365) (4 365) BILANĊ SAL-31.12.2010 99 3 974 (45 560) (4 365) (45 852)

NOTI GĦAR-RAPPORTI FINANZJARJI

1. POLITIKI SINIFIKANTI TAL-KONTABBILTÀ

1.1. IR-REGOLI DWAR IL-BAŻI LEGALI U L-KONTABILITÀ

Il-kontijiet tal-Unjoni Ewropea jinżammu skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012, dwar ir-regoli finanzjarji applikabbli għall-baġit ġenerali tal-Unjoni u li jħasssar ir-Regolament tal-Kunsill (KE, Euratom) Nru 1605/2002 (3) minn issa ’l quddiem imsejjaħ ir-“Regolament Finanzjarju”) u r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 (4) li jistabbilixxi regoli dettaljati ta’ applikazzjoni ta’ dan ir-Regolament Finanzjarju.

Skont l-Artikolu 143 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta’ regoli dwar il-kontabilità bbażata fuq id-dovuti li huma bbażati fuq l-Istandards Kontabilistiċi Internazzjonali tas-Settur Pubbliku (International Public Sector Accounting Standards, IPSAS). Dawn ir-regoli dwar il-kontabilità, adottati mill-Uffiċjal tal-Kontabilità tal-Kummissjoni, iridu jiġu applikati mill-istituzzjonijiet u l-korpi kollha tal-UE li jaqgħu fil-kamp ta’ applikazzjoni tal-konsolidazzjoni sabiex jiġi stabbilit sett uniformi ta’ regoli għall-kontabilità, il-valwazzjoni u l-preżentazzjoni tal-kontijiet bl-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni. Il-kontijiet jinżammu f’Euro fuq il-bażi tas-sena kalendarja.

1.2. IL-PRINĊIPJI TAL-KONTABBILTÀ

L-għan tar-rapporti finanzjarji huwa li jipprovdu informazzjoni li tkun utli għal ħafna utenti dwar il-pożizzjoni finanzjarja, ir-rendiment u l-flussi tal-flus ta’ entità. Għall-UE bħala entità tas-settur pubbliku, l-għanijiet huma b’mod aktar speċifiku sabiex jipprovdu informazzjoni utli għat-teħid ta’ deċiżjonijiet, u sabiex tintwera r-responsabilità tal-entità għar-riżorsi inkarigati lilha. U huwa b’dawn il-kunsiderazzjonijiet dwar l-għanijiet li tfassal dan id-dokument.

Il-kunsiderazzjonijiet ġenerali (jew prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stabbiliti fir-regola kontabilistika 2 tal-UE u huma l-istess bħal dawk deskritti fl-IPSAS 1, jiġifieri:il-preżentazzjoni ġusta, il-bażi tad-dovuti, in-negozju attiv, il-konsistenza tal-preżentazzjoni, l-aggregazzjoni, it-tpaċija u l-informazzjoni komparattiva. Il-karatteristiċi kwalitattivi tar-rappurtar finanzjarju skont l-Artikolu 144 tar-Regolament Finanzjarju huma r-relevanza, il-kredibbiltà, il-komprensibilità u l-komparabbiltà.

It-tħejjija tar-rapporti finanzjarji skont ir-regoli u l-prinċipji msemmija hawn fuq teħtieġ li l-maniġment joħroġ stimi li jaffettwaw l-ammonti rrapportati ta’ ċerti entrati fil-karta bilanċjali u rapport tal-introjtu, kif ukoll id-divulgazzjonijiet ta’ assi u obbligazzjonijiet kontinġenti.

1.3. KONSOLIDAZZJONI

Il-kamp ta' applikazzjoni tal-konsolidazzjoni

Ir-rapporti finanzjarji konsolidati tal-UE jinvolvu l-entitajiet (jiġifieri l-istituzzjonijiet tal-UE inkluża l-Kummissjoni u l-aġenziji tal-UE) kontrollati importanti kollha, l-assoċjati u l-impriżi konġunti, li huma 52 entità kkontrollata, ħames impriżi konġunti u erba' assoċjati. Il-lista sħiħa tal-entitajiet ikkonsolidati tinsab fin-Nota 11.1 tal-kontijiet tal-UE. Meta wieħed iqabbel mal-2012, il-kamp ta’ applikazzjoni tal-konsolidazzjoni ġie estiż b’entità (aġenzija) ikkontrollata waħda. L-impatt taż-żidiet fuq ir-rapporti finanzjarji konsolidati mhuwiex materjali.

Entitajiet kontrollati

Id-deċiżjoni li tiġi inkluża entità fl-ambitu tal-konsolidazzjoni hija bbażata fuq il-kunċett ta’ kontroll. L-entitajiet ikkontrollati kollha huma entitajiet li fuqhom l-UE għandha, b’mod dirett jew indirett, is-setgħa li tirregola l-politiki finanzjarji u operatorji sabiex tkun tista’ tibbenefika mill-attivitajiet ta’ dawn l-entitajiet. Din is-setgħa għandha tkun eżerċitabbli bħalissa. L-entitajiet ikkontrollati huma kkonsolidati kompletament. Il-konsolidament jibda fl-ewwel data li fiha jeżisti l-kontroll, u jintemm meta ma jkunx għadu jeżisti dan il-kontroll.

Il-ħolqien tal-entità permezz ta’ trattati fundaturi jew leġiżlazzjoni sekondarja, il-finanzjament tal-entità mill-baġit ġenerali, l-eżistenza tad-drittijiet tal-vot fil-korpi ta’ governanza, l-awditjar mill-Qorti Ewropea tal-Awdituri u l-kwittanza mill-Parlament Ewropew. Jidher biċ-ċar li hemm bżonn issir valutazzjoni għal kull entità sabiex jiġi deċiż dwar jekk kriterju minnhom jew il-kriterji kollha elenkati hawn fuq humiex biżżejjed biex jattivaw kontroll.

B’dan l-approċċ, l-istituzzjonijiet tal-UE (minbarra l-Bank Ċentrali Ewropew – il-BĊE) u l-aġenziji (ħlief l-aġenziji ta’ dak li qabel kien it-tieni pilastru) jitqiesu li huma taħt il-kontroll esklussiv tal-UE u b’hekk huma inklużi fl-ambitu tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f’Likwidazzjoni hija kkunsidrata wkoll bħala entità kkontrollata.

It-tranżazzjonijiet materjali interkorporattivi kollha u l-bilanċi bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tranżazzjonijiet bejn entitajiet mhumiex materjali u għaldaqstant ma ġewx eliminati.

Impriżi konġunti

Impriża konġunta hija ftehim kuntrattwali li bih l-UE u parti oħra jew aktar (l-“imprendituri”) iwettqu attività ekonomika li hija soġġetta għal kontroll konġunt. Kontroll konġunt hu l-qsim ta’ kontroll miftiehem b’kuntratt, direttament jew indirettament, fuq attività li tinkorpora potenzjal ta’ servizz.

Il-parteċipazzjonijiet f’impriżi konġunti jingħaddu billi jintuża l-metodu tal-ekwità rikonoxxut inizjalment daqs il-kost. L-interess tal-UE fir-riżultati tal-entitajiet ikkontrollati b’mod konġunt tagħha huwa rikonoxxut fir-rapport tal-introjtu, u l-interess tagħha fiċ-ċaqliq fir-riżervi huwa rikonoxxut fir-riżervi. Il-kost inizjali flimkien maċ-ċaqliq kollu (kontribuzzjonijiet oħrajn, sehem tar-riżultati ekonomiċi u ċaqliq tar-riżerva, indebolimenti, u dividendi) jagħtu l-valur skont il-kotba tal-impriża konġunta fir-rapporti finanzjarji fid-data tal-karta bilanċjali.

Il-qligħ u t-telf mhux realizzat fuq tranżazzjonijiet bejn l-UE u l-entitajiet ikkontrollati b’mod konġunt tagħha mhumiex materjali u għaldaqstant ma ġewx eliminati. Il-politiki kontabilistiċi tal-impriżi konġunti jistgħu jvarjaw minn dawk adottati mill-UE għal tranżazzjonijiet simili u avvenimenti f’ċirkostanzi simili.

Assoċjati

L-assoċjati huma entitajiet li fuqhom l-UE għandha, b’mod dirett jew indirett, influwenza importanti iżda mhux kontroll. Wieħed jassumi li tingħata influwenza importanti jekk l-UE jkollha b’mod dirett jew indirett 20 % jew aktar mid-drittijiet tal-vot.

Il-parteċipazzjonijiet f’assoċjati jingħaddu billi jintuża l-metodu tal-ekwità, fil-bidu rikonoxxut daqs il-kost. Is-sehem tal-UE mir-riżultati tal-assoċjati tagħha huwa rikonoxxut fir-rapport tal-introjtu, u s-sehem tagħha taċ-ċaqliq fir-riżervi huwa rikonoxxut fir-riżervi. Il-kost inizjali flimkien maċ-ċaqliq kollu (kontribuzzjonijiet oħrajn, sehem tar-riżultati ekonomiċi u ċaqliq tar-riżerva, indebolimenti, u dividendi) jagħtu l-valur skont il-kotba tal-impriża konġunta fir-rapporti finanzjarji fid-data tal-karta bilanċjali. Distribuzzjonijiet riċevuti minn assoċjat inaqqsu l-ammont riportat tal-assi. Il-qligħ u t-telf mhux realizzat fuq tranżazzjonijiet bejn l-UE u l-assoċjati tagħha mhumiex materjali u għaldaqstant ma ġewx eliminati.

Il-politiki kontabilistiċi tal-assoċjati jistgħu jvarjaw minn dawk adottati mill-UE għal tranżazzjonijiet simili u avvenimenti f’ċirkostanzi simili. F’każijiet li fihom l-UE jkollha 20 % jew aktar minn fond kapitali tal-investiment, ma tfittix li teżerċita influwenza importanti. Għalhekk, dawn il-fondi huma ttrattati bħala strumenti finanzjarji u huma kategorizzati bħala assi finanzjarji disponibbli għall-bejgħ.

Entitajiet mhux konsolidati li l-fondi tagħhom huma ġestiti mill-kummissjoni

Il-fondi tal-Iskema tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipant jitmexxew mill-Kummissjoni f’isimhom, madankollu, peress li dawn l-entitajiet mhumiex ikkontrollati mill-UE, dawn mhumiex ikkonsolidati fir-rapporti finanzjarji tagħha – ara n-Nota 11.2 tal-kontijiet tal-UE għal aktar dettalji dwar l-ammonti kkonċernati.

1.4. IL-BAŻI TAT-TĦEJJIJA

1.4.1. Munita u bażi għall-konverżjoni

Munita funzjonali u tar-rapportar

Ir-rapporti finanzjarji huma ppreżentati f’miljuni ta’ euro, bl-euro li hija l-munita funzjonali u ta’ rapportar tal-UE.

Tranżazzjonijiet u bilanċi

Tranżazzjonijiet fi flus barranin huma kkonvertiti f’euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-qlib bir-rati tal-imgħax fi tmiem is-sena ta’ assi u obbligazzjonijiet monetarji denominati f’muniti barranin huma rikonoxxuti fir-rapport tal-introjtu.

Metodi ta’ konverżjoni differenti japplikaw għal proprjetà, impjanti u tagħmir u assi intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi tal-aħħar tas-sena ta’ assi u obbligazzjonijiet monetarji denominati f’muniti barranin huma kkonvertiti f’euro fuq il-bażi tar-rati tal-kambju li japplikaw fil-31 ta’ Diċembru:

Rati tal-Kambju tal-Euro

Munita 31.12 2013 31.12 2012 BGN 1,9558 1,9558 CZK 27,4270 25,1510 DKK 7,4593 7,4610 GBP 0,8337 0,8161 HRK 7,6265 7,5575 HUF 297,0400 292,3000 LVL 0,7028 0,6977 LTL 3,4528 3,4528 PLN 4,1543 4,0740 RON 4,4710 4,4445 SEK 8,8591 8,5820 CHF 1,2276 1,2072 JPY 144,7200 113,6100 USD 1,3791 1,3194

Bidliet fil-valur ġust tal-istrumenti finanzjarji monetarji denominati f’munita barranija u kklassifikati bħala disponibbli għall-bejgħ li huma relatati ma’ differenza fil-qlib huma rikonoxxuti fir-rapport tal-introjtu. Id-differenzi fil-qlib fuq assi finanzjarji u obbligazzjonijiet mhux monetarji miżmuma b’valur ġust permezz ta’ profitt jew telf huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala disponibbli għall-bejgħ huma inklużi fir-riżerva ta’ valur ġust.

1.4.2. L-użu ta’ stimi

Skont l-IPSAS u l-prinċipji kontabilistiċi aċċettati b’mod ġenerali, ir-rapporti finanzjarji bilfors jinkludu ammonti bbażati fuq stimi u suppożizzjonijiet mill-maniġment ibbażati fuq l-aktar informazzjoni kredibbli għad-dispożizzjoni. Stimi sinifikanti jinkludu, imma mhumiex limitati għal; ammonti għall-obbligazzjonijiet tal-benefiċċji tal-impjegati, provvedimenti, riskju finanzjarju fuq inventarji u kontijiet riċevibbli, dħul u spejjeż dovuti, assi u obbligazzjonijiet kontinġenti, u l-grad ta’ indeboliment ta’ assi intanġibbli u proprjetà, impjanti u tagħmir. Ir-riżultati reali jistgħu jvarjaw minn dawk l-istimi. Il-bidliet fl-estimi huma riflessi fil-perjodu li fih isiru magħrufa.

1.5. KARTA BILANĊJALI

1.5.1. Assi intanġibbli

Liċenzji akkwistati ta’ softwer tal-kompjuter huma kontabilizzati skont kemm ikunu nxtraw bl-amortizzazzjoni u t-telf mill-indeboliment akkumulati mnaqqsa minn dan. L-assi huma amortizzati fuq bażi lineari fuq il-ħajjiet utli stmati tagħhom. L-istima taż-żmien tal-utilità ta’ assi intanġibbli jiddependu fuq il-ħajja ekonomika legali speċifiċi tagħhom jew il-ħajja determinata minn ftehim. Assi intanġibbli żviluppati internament huma kapitalizzati meta jkunu ssodisfati l-kriterji rilevanti tar-regoli kontabilistiċi tal-UE. Il-kostijiet kapitalizzabbli jinkludu l-ispejjeż direttament attribwibbli kollha neċessarji sabiex jinħoloq, jiġi prodott u jitħejja l-ass biex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, kostijiet tal-iżvilupp mhux kapitalizzabbli u kostijiet ta’ manutenzjoni huma rikonoxxuti bħala kostijiet kif imġarrba.

1.5.2. Proprjetà, impjanti u tagħmir

Il-proprjetà, l-impjanti u t-tagħmir kollha huma kontabilizzati skont kemm ikunu nxtraw bid-deprezzament u t-telf mill-indeboliment akkumulati mnaqqsa minn dan. Il-prezz storiku jinkludi l-infiq li jkun attribwibbli direttament għall-akkwist jew il-kostruzzjoni tal-assi.

Il-kostijiet sussegwenti huma inklużi fl-ammont riportabbli tal-ass jew rikonoxxuti bħala ass separat, kif xieraq, biss meta jkun probabbli li l-benefiċċji ekonomiċi fil-ġejjieni jew il-potenzjal tas-servizz assoċjat mal-entrata jmorru lejn l-UE u l-kost tiegħu jista’ jitkejjel b’mod kredibbli. Il-kostijiet ta’ tiswija u manutenzjoni huma debitati lir-rapport tal-introjtu matul il-perjodu finanzjarju li jseħħu fih.

Art u opri tal-arti mhumiex deprezzati billi jitqiesu li għandhom ħajja utli indefinita. Assi taħt kostruzzjoni mhumiex deprezzati għax għadhom mhumiex disponibbli għall-użu. Id-deprezzament fuq assi oħrajn jiġi kkalkulat bil-metodu tal-“linja dritta” biex tiġi allokata l-ispiża oriġinali tagħhom lill-valuri residwi tagħhom fuq it-tul maħsub taż-żmien tal-utilità tagħhom, kif ġej:

Tip ta’ ass Rata ta’ deprezzament bil-metodu tal-“linja dritta” Bini 4 % Impjanti, makkinarju u tagħmir minn 10 % sa 25 % Għamara minn 10 % sa 25 % Armar minn 10 % sa 33 % Vetturi 25 % Ħardwer tal-kompjuter 25 % Assi tanġibbli oħrajn minn 10 % sa 33 %

Il-qligħ u t-telf fuq disponimenti huma ddeterminati billi jitqabbel ir-rikavat nieqes l-ispejjeż tal-bejgħ mal-ammont riportat tal-ass dispost u huma inklużi fir-rapport tal-introjtu.

Lokazzjonijiet

Il-lokazzjonijiet ta’ assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma klassifikati bħala lokazzjonijiet finanzjarji. Il-lokazzjonijiet finanzjarji huma kkapitalizzati fil-bidunett tal-lokazzjoni skont l-inqas mill-valur ġust tal-assi mikri u l-valur preżenti tal-ħlasijiet minimi tal-lokazzjoni. Kull ħlas tal-lokazzjoni huwa allokat bejn l-obbligazzjoni u l-imposti finanzjarji sabiex tinkiseb rata kostanti fuq il-bilanċ finanzjarju pendenti. L-obbligi tal-kiri, wara li jkunu ġew imnaqqsa l-imposti finanzjarji, huma inklużi f'obbligazzjonijiet oħrajn (kurrenti u mhux kurrenti.) L-element ta' imgħax tal-ispiża finanzjarja huwa ddebitat lir-rapport tal-introjtu matul il-perjodu tal-kiri b'mod li jipproduċi rata perjodika kostanti ta' imgħax fuq il-bilanċ li jibqa' tal-obbligazzjoni għal kull perjodu. L-assi akkwistati b'lokazzjonijet finanzjarji huma deprezzati matul l-iqsar bejn iż-żmien tal-utilità tal-assi u t-terminu tal-lokazzjoni.

Il-lokazzjonijiet fejn il-lokatur iżomm sehem sinifikanti mir-riskji u l-benefiċċji marbuta mal-proprjetà huwa kklassifikat bħala lokazzjonijiet operatorji. Il-pagamenti li jsiru b'lokazzjonijiet operatorji huma ddebitati lir-rapport tal-introjtu fuq bażi lineari tul il-perjodu tal-lokazzjoni.

1.5.3. Indeboliment ta’ assi mhux finanzjarji

L-assi li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assi li huma soġġetti għal amortizzament/deprezzament huma riveduti għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat jista’ ma jkunx rekuperabbli. Telf minħabba indeboliment huwa rikonoxxut għall-ammont li bih l-ammont riportat tal-assi jaqbeż l-ammont rekuperabbli tiegħu. L-ammont li jista' jkun irkuprat huwa l-ogħla mill-valur ġust tal-assi, bl-ispejjeż tal-bejgħ imnaqqsa minnu, u l-valur tiegħu fl-użu.

Il-valuri residwi u l-ħajja utli tal-assi intanġibbli u l-proprjetà, l-impjanti u t-tagħmir jiġu eżaminati, u aġġustati jekk ikun hemm bżonn, tal-inqas darba fis-sena. L-ammont riportat ta’ assi jiġi mnaqqas minnufih għall-ammont li jista’ jerġa’ jiġi rkuprat jekk l-ammont riportat tal-assi jkun akbar mill-ammont stmat li jista’ jerġa’ jiġi rkuprat tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx iktar, it-telf tal-indebolimenti jitreġġa’ lura skont dan.

1.5.4. Investimenti

Parteċipazzjonijiet f’Assoċjati u f’Impriżi Konġunti

Parteċipazzjonijiet f’assoċjati u f’impriżi konġunti huma kontabilizzati bl-użu tal-metodu tal-ekwità. Il-kostijiet tal-ekwità huma aġġustati biex jirriflettu s-sehem taż-żidiet jew it-tnaqqis fl-assi netti tal-assoċjati u l-impriżi konġunti li huma attribwibbli għall-UE wara rikonoxximent inizjali. Jekk ikun hemm indikazzjonijiet ta’ indeboliment, it-tnaqqis fil-valur għall-ammont rekuperabbli aktar baxx huwa neċessarju. L-ammont rekuperabbli huwa stabbilit kif deskritt f'1.5.3. Jekk ir-raġuni għall-indeboliment ma tibqax tapplika iktar tard, it-telf tal-indeboliment jitreġġa’ lura lejn l-ammont kontabbilizzat li kien ikun stabbilit li kieku ma ġie rikonoxxut l-ebda telf ta’ indeboliment.

Investimenti f’Fondi ta’ Kapital tar-Riskju

Investimenti f’Fondi tal-Kapital ta’ Riskju huma kklassifikati bħala assi finanzjarji disponibbli għall-bejgħ (ara 1.5.5) u b’hekk, huma riportati bil-valur ġust bil-qligħ u t-telf li ġej minn bidliet fil-valur ġust (inklużi differenzi tal-qlib) rikonoxxuti fir-riżerva ta’ valur ġust.

Peress li ma għandhomx prezz tas-suq ikkwotat f’suq attiv, l-investimenti fil-Fondi tal-Kapital ta’ Riskju huma vvalutati fuq bażi ta’ linja b’linja bl-anqas spiża jew valur nett attribwibbli tal-assi (“NAV”). Qligħ mhux realizzat li ġej mill-kejl tal-valur ġust huwa rikonoxxut permezz ta’ riżervi u telf mhux realizzat huwa valutat għal indeboliment sabiex jiġi ddeterminat jekk huwiex rikonoxxut bħala telf minn indeboliment fir-rapport tal-introjtu jew bħala bidliet fir-riżerva ta’ valur ġust.

1.5.5. Assi finanzjarji

Klassifikazzjoni

L-UE tikklassifika l-assi finanzjarji tagħha fil-kategoriji li ġejjin: assi finanzjarji b'valur ġust minn qligħ jew telf; selfiet u ammonti riċevibbli; investimenti miżmuma sad-data tal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji hija ddeterminata bir-rikonoxximent inizjali u terġa’ tiġi evalwata f’kull data tal-karta bilanċjali.

(i) Assi finanzjarji b'valur ġust minn qligħ jew telf

Ass finanzjarju huwa kklassifikat f’din il-kategorija jekk dan jinxtara primarjament għall-fini ta’ bejgħ fit-terminu qasir jew jekk tkun għażlet hekk l-UE. Id-derivattivi huma wkoll ikkategorizzati f’din il-kategorija. L-assi f’din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Matul din is-sena finanzjarja, l-UE ma żammitx xi investiment f’din il-kategorija.

(ii) Selfiet u ammonti riċevibbli

Self u ammonti riċevibbli huma assi finanzjarji mhux derivattivi bi ħlasijiet fissi jew li jistgħu jiġu determinati li mhumiex ikkwotati f'suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur bl-ebda intenzjoni li tinnegozja r-riċevibbli. Dawn huma inklużi fl-assi mhux kurrenti, minbarra fil-każ ta’ maturitajiet ta’ inqas minn 12-il xahar mid-data tal-karta bilanċjali.

(iii) Investimenti miżmuma sad-data tal-maturità

L-investimenti miżmuma sal-maturità huma assi finanzjarji mhux derivati b’pagamenti fissi jew determinabbli u maturitajiet fissi li l-UE għandha l-intenzjoni u l-ħila pożittiva li żżomm sal-maturità. Matul din is-sena finanzjarja, l-UE ma żammet l-ebda investiment f’din il-kategorija.

(iv) Assi finanzjarji disponibbli għall-bejgħ

L-assi finanzjarji disponibbli għall-bejgħ huma mhux derivati li jew jitqiegħdu f’din il-kategorija jew inkella mhumiex klassifikati f’xi waħda mill-kategoriji l-oħrajn. Huma klassifikati jew bħala assi kurrenti jew inkella assi mhux kurrenti, skont il-perjodu ta’ żmien li fih l-UE tistenna li tiddisponi minnhom, li normalment ikun il-maturità li jkun fadal fid-data tal-karta bilanċjali. Anki investimenti f’entitajiet mhux ikkonsolidati u investimenti oħrajn tal-ekwità (pereż. Operazzjonijiet tal-Kapital ta’ Riskju) li mhumiex magħduda billi jintuża l-metodu tal-ekwità huma kklassifikati wkoll bħala assi finanzjarji disponibbli għall-bejgħ.

Rikonoxximent u valutazzjoni inizjali

Ix-xirjiet jew il-bejgħ ta’ assi finanzjarji bil-valur ġust permezz ta’ profitt jew telf, miżmuma sal-maturità u disponibbli għall-bejgħ huma rikonoxxuti fid-data tan-negozju – id-data li fiha l-UE tieħu l-impenn li tixtri jew tbiegħ l-ass. Is-self huwa rikonoxxut meta l-flus jingħataw lil min jissellef. L-istrumenti finanzjarji huma inizjalment rikonoxxuti bil-valur ġust. Għall-assi finanzjarji kollha mhux riportati skont il-valur ġust permezz ta’ profitt jew telf, jiżdiedu l-kostijiet tat-tranżazzjonijiet mal-valur ġust fir-rikonoxximent inizjali. L-assi finanzjarji riportati skont il-valur ġust permezz ta’ profitt jew telf huma inizjalment rikonoxxuti bil-valur ġust u kostijiet tat-tranżazzjoni jiġu ddebitati fir-rapport tal-introjtu.

Il-valur ġust ta’ assi finanzjarji fir-rikonoxximent inizjali huwa normalment il-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li ma jkollu ebda mgħax jew imgħax bil-kundizzjonijiet tas-suq, il-valur ġust tiegħu jista’ jkun stmat bil-valur preżenti tar-riċevuti ta’ flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Selfiet maħruġa fuq fondi meħuda b’self jitkejlu bl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa ferm speċifiku u differenti mis-suq kapitali użat biex jinħarġu bonds kummerċjali jew tal-gvern. Peress li l-mutwanti f’dawn is-swieq għandhom l-opportunità li jagħżlu investimenti alternattivi, il-possibilità ta’ opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE li mhijiex awtorizzata tinvesti flus fis-swieq kapitali; tieħu biss b’self fondi għall-fini ta’ għoti b’self bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. Għalhekk, ma hemm l-ebda kost ta’ opportunità u għalhekk ma hemmx bażi ta’ paragun mar-rati tas-suq. L-operazzjoni nnifisha ta’ għoti b’self tal-UE tirrappreżenta s-suq. Essenzjalment, peress li l-“għażla” tal-kost ta’ opportunità mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għaldaqstant, mhuwiex xieraq li jiġi ddeterminat il-valur ġust tal-għoti b’self tal-UE b’referenza għal bonds kummerċjali jew tal-gvern.

— Barra minn hekk, peress li ma hemm l-ebda suq attiv jew tranżazzjonijiet simili ma’ xiex isir paragun, ir-rata tal-imgħax li għandha tintuża mill-UE għas-sejbien tal-valur ġust għall-operazzjonijiet ta’ għoti b’self tagħha skont il-Mekkaniżmu Ewropew ta' Stabbilizzazzjoni Finanzjarja (European Financial Stability Mechanism, EFSM), il-Bilanċ tal-Pagamenti (balance of payment, BOP) u selfiet oħra bħal dawn, għandha tkun ir-rata tal-imgħax mitluba.

— Barra minn hekk, għal dan is-self, hemm effetti kumpensatorji bejn l-għoti u t-teħid b’self minħabba l-karattru ta’ dahar ma' dahar tagħhom. Għalhekk, l-imgħax effettiv għas-self huwa ekwivalenti għar-rata tal-imgħax effettiva għat-teħid b’self relatat. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

L-istrumenti finanzjarji ma jibqgħux rikonoxxuti meta jiġi rtirat meta jiskadu jew jiġu ttrasferiti d-drittijiet ta’ riċevuta tal-flussi ta’ flus mill-investimenti u l-UE tkun ittrasferixxiet b’mod sostanzjali r-riskji u l-benefiċċji tas-sjieda kollha.

Kejl sussegwenti

(i) L-assi finanzjarji bil-valur ġust permezz tal-qligħ u t-telf huma sussegwentement kontabilizzati skont il-valur ġust. Qligħ u telf li ġej minn bidliet fil-valur ġust huma inklużi fir-rapport tal-introjtu fil-perjodu li jseħħu fih.

(ii) Selfiet u ammonti riċevibbli u investimenti miżmuma sal-maturità huma kontabilizzati bil-prezz amortizzat bl-użu tal-metodu tal-imgħax effettiv. Fil-każ ta’ selfiet maħruġa fuq fondi meħuda b’self, l-istess rata effettiva tal-imgħax tkun applikata kemm għall-għoti kif ukoll għat-teħid b’self peress li dan is-self ikollu l-karatteristiċi ta’ “operazzjonijiet dahar ma’ dahar” u d-differenzi bejn is-self u l-kundizzjonijiet u l-ammonti tal-għoti b’self mhumiex materjali. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

(iii) Li jinżammu sal-maturità – bħalissa l-UE ma għandha l-ebda investimenti li jinżammu sal-maturità.

(iv) Assi finanzjarji disponibbli għall-bejgħ jiġu riportati sussegwentement bil-valur ġust. Il-qligħ u t-telf li jirriżultaw minn bidliet fil-valur ġust tagħhom huma rikonoxxuti fir-riżerva tal-valur ġust. Meta assi bħal dawn jinbiegħu jew ikunu danneġġati, l-aġġustamenti kumulattivi fil-valur ġust li qabel kienu rikonoxxuti fir-riżerva ta’ valur ġust huma rikonoxxuti fir-rapport tal-introjtu. L-imgħax fuq assi finanzjarji disponibbli għall-bejgħ ikkalkolat billi jintuża l-metodu tal-imgħax effettiv huwa rikonoxxut fir-rapport tal-introjtu. Id-dividendi fuq strumenti azzjonarji disponibbli għall-bejgħ huma rikonoxxuti meta jiġi stabbilit id-dritt li l-UE tirċievi l-pagament.

Il-valuri ġusti ta’ investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal ass finanzjarju ma jkunx attiv (u għal titoli mhux ikkwotati), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli ta’ prezzar ta’ għażliet u tekniċi ta’ valutazzjoni oħrajn li huma spiss użati minn parteċipanti fis-suq.

Fil-każijiet fejn il-valur ġust ta’ investimenti fi strumenti ta’ ekwità li ma għandhomx prezz tas-suq ikkwotat f’suq attiv ma jkunx jista’ jitkejjel b’mod li wieħed jista’ jorbot fuqu, dawn l-investimenti huma valutati skont kemm swew, bit-telf minn indeboliment imnaqqas minn dan.

Indeboliment tal-assi finanzjarji

L-UE tivvaluta f’kull data tal-karta bilanċjali jekk hemmx evidenza oġġettiva li ass finanzjarju huwa indebolit. Ass finanzjarju jkun sofra indeboliment, u b’hekk jiġġarrab telf minħabba l-indeboliment biss jekk ikun hemm evidenza oġġettiva ta’ indeboliment bħala riżultat ta’ avveniment jew avvenimenti li seħħew wara r-rikonoxximent inizjali tal-assi, u dak l-avveniment (jew avvenimenti) ta’ telf ikollhom impatt fuq il-flussi tal-flus futuri stmati tal-ass finanzjarju li jista' jkun stmat b’mod kredibbli.

(a) Assi kontabilizzati bi prezz amortizzat

Jekk hemm evidenza oġġettiva li ġġarrab telf minħabba indeboliment fuq selfiet u riċevibbli jew investimenti li jinżammu sal-maturità kontabilizzati bil-prezz ammortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi futuri stmati tal-flus (minbarra telfiet futuri tal-kreditu li ma ġġarrbux) skontat bir-rata ta’ imgħax effettiva oriġinali tal-ass finanzjarju. L-ammont riportat tal-ass jitnaqqas u l-ammont tat-telf huwa rikonoxxut fir-rapport tal-introjtu. Jekk self jew investiment li jinżamm sal-maturità jkollu rata tal-imgħax varjabbli, ir-rata ta' skont għall-kejl ta' kwalunkwe telf minħabba indeboliment tkun ir-rata preżenti effettiva tal-imgħax iddeterminata fil-kuntratt. Il-kalkolu tal-valur preżenti tal-flussi ta’ flus stmati fil-ġejjieni ta’ ass finanzjarju kollateralizzat jirrifletti l-flussi ta’ flus li jistgħu jirriżultaw minn esklużjoni li minnhom jitnaqqsu l-kostijiet għall-kisba u l-bejgħ tal-kollateral, kemm jekk esklużjoni hija probabbli kif ukoll jekk mhijiex. Jekk, f’perjodu sussegwenti, l-ammont tat-telf minn indeboliment jonqos u t-tnaqqis jista’ jkun relatat b’mod oġġettiv ma’ avveniment li jseħħ wara r-rikonoxximent tal-indeboliment, it-telf minn indeboliment rikonoxxut qabel jitreġġa’ lura permezz tar-rapport tal-introjtu.

(b) Assi miżmuma fil-kotba bil-valur ġust

Fil-każ ta’ investimenti ta’ ekwità kklassifikati bħala assi finanzjarji disponibbli għall-bejgħ, tnaqqis importanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta’ jekk it-titoli humiex indeboliti. Jekk tkun teżisti xi evidenza bħal din għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-kost ta’ akkwiżizzjoni u l-valur ġust kurrenti, li minnha jitnaqqas kull telf minn indeboliment fuq dak l-ass finanzjarju rikonoxxut qabel fir-rapport tal-introjtu – jitnaqqas mir-riżervi u jkun rikonoxxut fir-rapport tal-introjtu. Telf minn indeboliment rikonoxxut fir-rapport tal-introjtu fuq strumenti azzjonarji ma jitreġġax lura permezz tar-rapport tal-introjtu. Jekk, f’perjodu sussegwenti, jiżdied il-valur ġust ta’ strument tad-dejn klassifikat bħala ass finanzjarju disponibbli għall-bejgħ u ż-żieda tista’ tkun relatata b’mod oġġettiv ma’ avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa’ lura permezz tar-rapport tal-introjtu.

1.5.6. Inventarji

L-inventarji huma rrappurtati skont l-inqas wieħed mill-valur tal-kost u l-valur nett realizzabbli. Il-kost huwa ddeterminat skont il-metodu ta' dak li jidħol l-ewwel joħroġ l-ewwel (“first-in, first-out”, FIFO). L-ispiża tal-oġġetti lesti u tax-xogħol li jkun għadu għaddej tinkludi l-ispejjeż tal-materja prima, xogħol dirett, spejjeż diretti oħrajn u spejjeż fissi tal-produzzjoni relatati (ibbażati fuq kapaċità operatorja normali). Il-valur nett realizzabbli huwa l-prezz tal-bejgħ stmat fil-kors normali tan-negozju, bl-ispejjeż għat-tlestija u l-ispejjeż tal-bejgħ imnaqqsa minnu. Meta inventarji jiġu miżmuma għad-distribuzzjoni mingħajr ħlas jew bi ħlas nominali, dawn jitkejlu skont l-inqas mill-prezz tal-akkwist u l-prezz kurrenti tas-sostituzzjoni. Il-kost ta’ sostituzzjoni kurrenti huwa l-kost li l-UE ssostni biex tikseb l-ass fid-data ta’ rapportar.

1.5.7. Ammonti tal-prefinanzjament

Il-prefinanzjament huwa pagament maħsub biex jipprovdi lill-benefiċjarju b’pagament bil-quddiem, jiġifieri bi float. Jista’ jinqasam f’għadd ta’ pagamenti fuq perjodu definit fil-ftehim partikolari ta’ prefinanzjament. Il-float jew il-pagament bil-quddiem jitħallas lura jew jintuża għall-fini li għalih ġie pprovdut matul il-perjodu definit fil-ftehim. Jekk il-benefiċjarju ma jsostnix l-ispejjeż eliġibbli, għandu l-obbligu li jrodd lura l-pagament ta’ prefinanzjament fi flus bil-quddiem lill-UE. L-ammont ta’ prefinanzjament jitnaqqas (b’mod sħiħ jew parzjali) bl-aċċettazzjoni tal-ispejjeż eliġibbli (li huma rikonoxxuti bħala spiża) u l-ammonti mroddija lura.

Fi tmiem is-sena, l-ammonti ta' prefinanzjament pendenti huwa vvalutati skont l-ammont(i) oriġinali mħallas/mħallsa mingħajr: l-ammonti li jitħallsu lura, l-ammonti eliġibbli llikwidati, l-ammonti stmati eliġibbli li għadhom mhumiex likwidati sal-aħħar tas-sena, u t-tnaqqis fil-valur.

L-imgħax fuq il-prefinanzjament huwa rikonoxxut hekk kif jinkiseb skont il-provvedimenti tal-ftehim rilevanti. Stima tad-dħul dovut mill-imgħaxijiet, fuq il-bażi tal-aktar informazzjoni kredibbli, issir fl-aħħar tas-sena u hija inkluża fil-karta bilanċjali.

1.5.8. Riċevibbli

L-ammonti riċevibbli huma miżmuma fl-ammont oriġinali mingħajr it-tnaqqis fil-valur minħabba deterjorament. Tniżżil fil-valur għal indeboliment ta’ riċevibbli huwa stabbilit meta jkun hemm evidenza oġġettiva li l-UE mhijiex sejra tkun tista’ tiġbor l-ammonti kollha dovuti skont it-termini oriġinali tar-riċevibbli. L-ammont tat-tniżżil fil-valur huwa d-differenza bejn l-ammont riportat tal-ass u l-ammont rekuperabbli. L-ammont tat-tniżżil fil-valur huwa rikonoxxut fir-rapport tal-introjtu. Tniżżil ġenerali fil-valur, ibbażat fuq l-esperjenza fl-imgħoddi, isir ukoll għal ordnijiet ta’ rkupru pendenti li mhumiex diġà soġġetti għal tniżżil speċifiku. Ara n-Nota 1.5.14 aktar ’l isfel rigward it-trattament tad-dħul dovut fi tmiem is-sena.

1.5.9. Flus u ekwivalenti ta’ flus

Flus u ekwivalenti ta’ flus huma strumenti finanzjarji u kklasifikati bħala assi finanzjarji disponibbli għall-bejgħ. Jinkludu flus fl-idejn, depożiti miżmuma lesti għall-eżerċitar mal-banek, investimenti oħrajn għal terminu qasir ferm likwidi b’maturitajiet oriġinali ta’ tliet xhur jew anqas.

1.5.10. Pensjoni u benefiċċji oħrajn tal-impjegati

Obbligi tal-pensjoni

L-UE topera pjanijiet ta’ pensjoni ta’ benefiċċju definit. Filwaqt li l-persunal jikkontribwixxi mis-salarju terz ta’ kemm hu mistenni li jiswew dawn il-benefiċċji, l-obbligazzjoni m’hijiex finanzjata. L-obbligazzjoni rikonoxxuta fil-karta tal-bilanċ fir-rigward tal-pjanijiet ta’ pensjoni b’benefiċċju definit hija l-valur preżenti tal-obbligu tal-benefiċċju definit fid-data tal-karta bilanċjali. L-obbligu tal-benefiċċju definit huwa kkalkulat minn attwarji li jużaw il-metodu ta’ unità tal-kreditu stmat. Il-valur preżenti tal-obbligu tal-benefiċċju definit jiġi determinat billi l-ħruġ tal-flus stmat fil-futur jiġi skontat bl-użu ta’ rati ta’ imgħax ta’ bonds tal-gvern li huma denominati fil-munita li l-benefiċċji se jitħallsu biha, u li għandhom termini ta’ maturità li joqorbu lejn it-termini tal-obbligazzjoni tal-pensjoni relatata.

Il-qligħ u t-telf attwarjali li ġejjin mill-aġġustamenti u l-allokazzjoni tal-esperjenza fis-suppożizzjonijiet attwarjali huma rikonoxxuti minnufih fir-rapport tal-introjtu. Il-kostijiet tas-servizz passat huma rikonoxxuti minnufih fir-rapport tal-introjtu, sakemm il-bidliet fil-pjan tal-pensjonijiet ma jkunx kundizzjonali fuq il-fatt li l-impjegati jibqgħu fis-servizz għal perjodu speċifikat ta’ żmien (il-perjodu tal-vestiment). F’dan il-każ, l-ispejjeż tas-servizzi mogħtija fil-passat jiġu amortizzati fuq bażi ta’ linja dritta waqt il-perjodu tal-vestiment.

Benefiċċji tal-mard wara l-irtirar

L-UE tipprovdi benefiċċji tas-saħħa lill-impjegati tagħha permezz ta’ rimborż tal-ispejjeż mediċi. Inħoloq fond separat għall-amministrazzjoni ta’ kuljum. Jibbenefikaw mis-sistema kemm impjegati preżenti, kif ukoll pensjonanti, romol u l-benefiċjarji tagħhom. Il-benefiċċji mogħtija lill-persuni “inattivi” (pensjonanti, orfni, eċċ.) huma klassifikati bħala “Benefiċċji tal-Impjegati ta’ wara l-Impjieg”. Minħabba n-natura ta’ dawn il-benefiċċji, huwa meħtieġ kalkolu attwarju. L-obbligazzjoni fil-karta bilanċjali hija ddeterminata b'mod simili bħal fil-każ ta’ obbligi tal-pensjoni (ara aktar ’il fuq).

1.5.11. Provvedimenti

Il-provvedimenti huma rikonoxxuti meta l-UE jkollha obbligu legali jew kostruttiv preżenti lejn il-partijiet terzi bħala riżultat ta’ avvenimenti passati, huwa aktar probabbli milli le li jkun hemm bżonn ta’ fluss ta’ ħruġ ta’ riżorsi biex jiġi saldat l-obbligu, u l-ammont jista’ jiġi stmat b’mod kredibbli. M'humiex rikonoxxuti provvedimenti għal telf operatorju fil-futur. L-ammont tal-provvediment huwa l-aħjar stima tan-nefqiet mistennija li sejrin ikunu meħtieġa biex jiġi saldat l-obbligu preżenti fid-data ta’ rapportar. Fejn il-provvediment jinvolvi għadd kbir ta’ elementi, l-obbligu jiġi stmat billi wieħed jagħti piż lil kull riżultat possibbli skont il-probabbiltajiet assoċjati tagħhom (il-metodu tal-“valur mistenni”).

1.5.12. Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz tal-qligħ jew it-telf jew bħala obbligazzjonijiet finanzjarji kontabilizzati skont l-ispiża oriġinali amortizzata (Fondi missellfa). Il-fondi missellfa jikkonsistu f’fondi missellfa minn istituzzjonijiet ta’ kreditu u djun ipprovati minn ċertifikati. L-ammonti missellfa huma rikonoxxuti inizjalment skont il-valur ġust, li huwa r-rikavat mill-ħruġ tagħhom (valur ġust tal-kunsiderazzjoni riċevuta) nett mill-ispejjeż tat-tranżazzjoni mġarrba, imbagħad sussegwentement kontabilizzati skont l-ispiża amortizzata bl-użu tal-metodu tal-imgħax effettiv; kull differenza bejn ir-rikavat, nett mill-kostijiet tat-tranżazzjoni, u l-prezz tal-fidwa hija rikonoxxuta fir-rapport tal-introjtu tul il-perjodu tat-teħid b’self billi jintuża l-metodu tal-imgħax effettiv.

Huma kklassifikati bħala obbligi mhux kurrenti, bl-eċċezzjoni ta’ maturitajiet ta’ inqas minn 12-il xahar wara d-data tal-karta tal-bilanċ. Fil-każ ta’ selfiet maħruġa fuq fondi missellfa, il-metodu tal-imgħax effettiv ma jistax jiġi applikat separatament għall-għoti u teħid b’self, fuq il-bażi ta’ kunsiderazzjonijiet ta' materjalità. Il-kostijiet tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

Obbligazzjonijiet finanzjarji kategorizzati bħala li huma skont il-valur ġust permezz tal-qligħ jew it-telf jinkludu derivattivi meta l-valur ġust tagħhom ikun negattiv. Huma jingħataw l-istess trattament fil-kontijiet bħall-assi finanzjarji skont il-valur ġust permezz tal-qligħ jew it-telf, ara n-Nota 1.5.5. Matul din is-sena finanzjarja, l-UE ma żammitx xi investiment f’din il-kategorija.

1.5.13. Pagabbli

Parti sinifikattiva mill-ammonti pagabbli tal-UE mhumiex marbuta max-xiri ta’ oġġetti jew servizzi – iżda minflok huma talbiet għall-ispejjeż minn benefiċjarji ta’ għotjiet jew finanzjamenti oħrajn tal-UE li għadhom ma tħallsux. Huma rreġistrati bħala pagabbli għall-ammont mitlub meta tasal it-talba għall-ispejjeż. Wara verifika u aċċettazzjoni tal-ispejjeż eliġibbli, il-pagabbli huma vvalutati bl-ammont aċċettat u eliġibbli.

Pagabbli li ġejjin mix-xiri ta’ prodotti u servizzi huma rikonoxxuti mar-riċevuta tal-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu forniti u aċċettati mill-UE.

1.5.14. Introjtu u spejjeż dovuti u differiti

Skont ir-regoli tal-UE dwar il-kontabilità, it-tranżazzjonijiet u l-avvenimenti huma rikonoxxuti fir-rapporti finanzjarji fil-perjodu li huma relatati magħhom. Fi tmiem il-perjodu kontabilistiku, l-ispejjeż dovuti huma rikonoxxuti fuq il-bażi ta’ ammont stmat tal-obbligu ta’ trasferiment tal-perjodu. Il-kalkolu tal-ispejjeż dovuti jsir skont il-linji gwida operattiva u prattiċi dettaljati maħruġa mill-Kummissjoni li għandhom l-għan li jiżguraw li r-rapporti finanzjarji jirriflettu sitwazzjoni vera u ġusta.

Id-dħul jingħadd ukoll fil-perjodu relatat miegħu. Fl-aħħar tas-sena, jekk fattura ma tkunx għadha ntbagħtet iżda s-servizz ikun ingħata, il-provvisti jkunu ġew ipprovduti mill-UE, jew ikun jeżisti ftehim kuntrattwali (jiġifieri, b’referenza għal trattat), jiġi rikonoxxut dħul dovut fir-rapporti finanzjarji.

Barra minn hekk, fi tmiem is-sena, jekk tinħareġ fattura iżda s-servizzi jkunu għadhom ma ġewx ipprovduti jew il-prodotti forniti jkunu għadhom ma twasslux, id-dħul jiġi differit u rikonoxxut fil-perjodu kontabilistiku ta’ wara.

1.6. IR-RAPPORT TAL-INTROJTU

1.6.1. Dħul

Dħul mhux mill-kambju

Dan jifforma l-maġġoranza l-kbira tad-dħul tal-UE u jinkludi fil-biċċa l-kbira taxxi diretti u indiretti u ammonti ta’ riżorsi proprji. Minbarra taxxi, l-UE tista’ tirċievi wkoll pagamenti minn partijiet oħrajn, bħal dazji, multi u donazzjonijiet.

Riżorsi bbażati fuq l-ING u r-riżorsi mill-VAT

Id-dħul huwa rikonoxxut għall-perjodu li fih il-Kummissjoni Ewropea tibgħat sejħa għal fondi lill-Istati Membri fejn titlob il-kontribuzzjoni tagħhom. Huma mkejla skont “l-ammont imsejjaħ” tagħhom. Billi r-riżorsi mill-VAT u mil-ING huma bbażati fuq stimi tad-dejta għas-sena baġitarja kkonċernata, dawn jistgħu jkunu riveduti skont il-bidliet li jseħħu sakemm toħroġ id-dejta finali mill-Istati Membri. L-effett ta’ bidla fl-istima huwa inkluż meta jiġu determinati l-bilanċi pożittivi jew negattivi netti għal dak il-perjodu li fih tkun seħħet il-bidla.

Riżorsi proprji tradizzjonali

L-ammonti riċevibbli u d-dħul relatat huma rikonoxxuti meta d-dikjarazzjonijiet rilevanti tat-tip “A” ta’ kull xahar (li jinkludu d-dazji miġbura u l-ammonti dovuti li huma garantiti u mhux kontestati) jaslu għand l-Istati Membri. Fid-data ta’ rapportar, id-dħul miġbur mill-Istati Membri għall-perjodu iżda li jkunu għadhom ma tħallsux lill-Kummissjoni Ewropea jiġi stmat u rikonoxxut bħala dħul dovut. Id-dikjarazzjonijiet tat-tip “B” ta' kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) li jaslu għand l-Istati Membri huma rikonoxxuti bħala dħul wara li jitnaqqsu minnhom l-ispejjeż tal-ġbir (25 %) li għalih huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru.

Multi

L-ammonti riċevibbli u d-dħul relatat huma rikonoxxuti meta d-deċiżjoni tal-UE li timponi multa tkun ittieħdet u tkun ġiet innotifikata uffiċjalment lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifika biex:

— jew jaċċettaw id-deċiżjoni, u b’hekk ikollhom iħallsu l-multa fiż-żmien stipulat u l-ammont ikun definittivament miġbur mill-UE;

— jew ma jaċċettawx id-deċiżjoni, u f'dak il-każ jappellaw skont il-liġi tal-UE.

Madankollu, anki jekk appellat, il-kapital tal-multa jrid jitħallas fil-limitu ta’ żmien ta’ tliet xhur stabbilit peress li l-appell ma għandux effett sospensiv (l-Artikolu 278 tat-Trattat tal-UE) jew, f’ċerti ċirkostanzi u soġġetti għall-qbil tal-Uffiċjal tal-Kontabilità tal-Kummissjoni, tista’, minflok, tiġi ppreżentata garanzija tal-bank għall-ammont.

Jekk l-impriża tappella kontra d-deċiżjoni, u tkun diġà ħallset il-multa provviżorjament, l-ammont jiġi ddivulgat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-UE ma għandux effett ta' sospensjoni, il-flus riċevuti jintużaw biex jillikwidaw l-ammont riċevibbli. Jekk tiġi riċevuta garanzija minflok ħlas, il-multa tibqa’ bħala ammont riċevibbli. Jekk ikun jidher probabbli li l-Qorti Ġenerali ma tkunx se tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, allura l-ammont riċevibbli pendenti jkun imnaqqas kif meħtieġ. L-imgħax dovut riċevut mill-Kummissjoni Ewropea fuq il-kontijiet bankarji meta l-pagamenti riċevuti jkunu depożitati huwa rikonoxxut bħala dħul, u kull obbligazzjoni kontinġenti tiżdied kif xieraq.

Mill-1 ta’ Jannar 2010, il-multi msarrfa b’mod provviżorju huma amministrati mill-Kummissjoni f’fond maħluq b’mod speċifiku (BUFI) u investiti fi strumenti finanzjarji kategorizzati bħala assi finanzjarji disponibbli għall-bejgħ.

Dħul mill-kambju

Dħul mill-bejgħ ta’ oġġetti huwa rikonoxxut meta r-riskju u l-benefiċċji sinifikanti tas-sjieda tal-oġġetti jiġu trasferiti lix-xerrej. Dħul assoċjat ma’ tranżazzjoni li tinvolvi l-forniment ta’ servizzi huwa rikonoxxut b’referenza għall-istadju ta’ twettiq tat-tranżazzjoni fid-data tar-rapportar.

Dhul u spejjeż minn imgħax

Id-dħul u l-ispejjeż tal-imgħax huma rikonoxxuti fir-rapport tal-introjtu billi jintuża l-metodu tal-imgħax effettiv. Dan huwa metodu biex tiġi kkalkulata l-ispiża amortizzata ta’ ass finanzjarju jew ta’ obbligazzjoni finanzjarja, u biex jiġi allokat id-dħul mill-imgħax jew l-ispiża tal-imgħax matul il-perjodu rilevanti. Meta tikkalkola r-rata effettiva tal-imgħax, l-UE tistima flussi tal-flus wara li tikkunsidra t-termini kuntrattwali kollha tal-istrument finanzjarju (pereżempju, għażliet ta’ prepagament) iżda ma tqisx it-telf ta’ kreditu fil-ġejjieni. Il-kalkolu jinkludi l-onorarji u l-punti kollha mħallsa jew riċevuti bejn il-partijiet fil-kuntratt li huma parti integrali mir-rata effettiva tal-imgħax, mill-ispejjeż tat-tranżazzjoni u mill-primja jew l-iskonti l-oħrajn kollha.

Ladarba ass finanzjarju jew grupp ta’ assi finanzjarji simili jkun tniżżel fil-valur minħabba telf minn indeboliment, id-dħul mill-imgħax ikun rikonoxxut billi tintuża r-rata tal-imgħax biex jiġu skontati l-flussi futuri ta’ flus għall-fini ta’ kejl tat-telf minn indeboliment.

Dħul minn dividendi

Id-dħul minn dividendi huwa rikonoxxut meta jiġi stabbilit id-dritt li jiġi rċevut ħlas.

1.6.2. Spejjeż

L-ispejjeż tal-iskambju li ġejjin mix-xiri ta’ prodotti u servizzi huma rikonoxxuti meta l-provvisti jiġu forniti u aċċettati mill-UE. Huma vvalutati bil-kost tal-fattura oriġinali.

L-ispejjeż mhux tal-kambju jirrappreżentaw il-maġġoranza tal-ispejjeż tal-UE. Huma jirrelataw mat-traferimenti lill-benefiċjarji u jistgħu jkunu ta' tliet tipi: intitolamenti, trasferimenti bi ftehim u għotjiet diskrezzjonarji, kontribuzzjonijiet u donazzjonijiet.

It-trasferimenti huma rikonoxxuti bħala spejjeż matul il-perjodu li fih l-avvenimenti li jwasslu għat-trasferiment ikunu seħħew, bil-kundizzjoni li n-natura tat-trasferiment tkun permessa mir-regolamenti (ir-Regolament Finanzjarju, ir-Regolamenti tal-Persunal, jew regolamenti oħra) jew ikun ġie ffirmat kuntratt li jawtorizza t-trasferiment; ikun issodisfat kull kriterju ta’ eliġibilità; u tista’ tinħareġ stima raġonevoli tal-ammont.

Meta rikjesta għal ħlas jew talba għall-ispejjeż tiġi riċevuta u tilħaq il-kriterji ta’ rikonoxximent, hija tiġi rikonoxxuta bħala spiża għall-ammont eliġibbli. Fi tmiem is-sena, l-ispejjeż eliġibbli sostnuti dovuti lill-benefiċjarji iżda li jkunu għadhom ma ġewx irrapportati jiġu stmati u rreġistrati bħala spejjeż dovuti.

1.7. L-ASSI U L-OBBLIGAZZJONIJIET KONTINĠENTI

1.7.1. Assi kontinġenti

Ass kontinġenti huwa ass possibbli li jiġi minn avvenimenti passati u li l-eżistenza tiegħu tkun ikkonfermata biss bl-okkorrenza jew in-nuqqas ta’ okkorrenza ta’ avveniment inċert wieħed jew aktar fil-ġejjieni li mhuwiex fil-kontroll sħiħ tal-UE. Ass kontinġenti huwa ddivulgat meta jkun hemm probabilità ta’ fluss ta’ dħul ta’ benefiċċji ekonomiċi jew potenzjal ta’ servizz.

1.7.2. Obbligazzjonijiet kontinġenti

Obbligazzjoni kontinġenti hija obbligu possibbli li jiġi minn avvenimenti passati u li l-eżistenza tiegħu tkun ikkonfermata biss bl-okkorrenza jew in-nuqqas ta’ okkorrenza ta’ avveniment wieħed jew aktar inċert fil-ġejjieni li mhuwiex fil-kontroll sħiħ tal-UE; jew obbligu preżenti li jirriżulta minn avvenimenti tal-imgħoddi imma li ma jkunx rikonoxxut għax mhux probabbli li ħruġ ta’ riżorsi li jinkorporaw benefiċċji ekonomiċi, jew potenzjal ta’ servizz ikun meħtieġ biex jitħallas l-obbligu, jew, fiċ-ċirkostanzi rari fejn l-ammont tal-obbligu ma jkunx jista' jiġi vvalutat b’mod kredibbli biżżejjed.

2. NOTI GĦALL-KARTA BILANĊJALI

ASSI MHUX KURRENTI

2.1. ASSI INTANĠIBBLI

(EUR miljuni) Ammont gross riportat fi tmiem is-sena preċedenti 379 Żidiet 100 Disponimenti (8) Tibdil ieħor 2 Ammont gross riportat fi tmiem is-sena 473 Amortizzazzjoni akkumulata fi tmiem is-sena preċedenti (191) Tnaqqis għal amortizzazzjoni għas-sena (48) Disponimenti 5 Tibdil ieħor 0 Amortizzazzjoni akkumulata fi tmiem is-sena (235) ammont riportat nett fi tmiem is-sena 237 ammont riportat nett fi tmiem is-sena preċedenti 188

L-ammonti ta’ hawn fuq huma primarjament relatati ma’ softwer tal-kompjuter.

2.2. PROPRJETÀ, IMPJANTI U TAGĦMIR

Inklużi taħt l-assi li kienu qegħdin jinbnew fil-31 ta' December 2013 hemm EUR 1 041 miljun (2012: EUR 660 miljun) tal-assi relatati mal-proġett Galileo, is-Sistema Globali ta' Navigazzjoni bis-Satellita tal-UE (Global Navigation Satellite System, GNSS), li qiegħda tinbena bl-assistenza tal-Aġenzija Spazjali Ewropea (European Space Agency, ESA). Matul il-perjodu ġie rikonoxxut bħala spejjeż ammont ta’ EUR 13-il miljun ta’ kostijiet tal-iżvilupp mhux kapitalizzabbli.

Meta titlesta, is-sistema tkun tinvolvi 30 satellita, żewġ ċentri ta’ kontroll u madwar 16-il stazzjon fuq l-art. L-ammont fuq il-karta bilanċjali jirrifletti l-kostijiet kapitalizzabbli sostnuti mill-Kummissjoni fuq dan il-proġett sa mit-22 ta’ Ottubru 2011, id-data li fiha ġew varati l-ewwel żewġ satelliti tas-sistema. Qabel din id-data, u kif spjegat fil-kontijiet annwali ta’ qabel, il-Kummissjoni qieset li l-proġett għadu f’fażi ta’ riċerka, u b’hekk skont ir-regoli tal-UE dwar il-kontabilità l-ispejjeż kollha sostnuti ġew debitati. Mill-bidu tal-proġett u sa tmiem il-qafas finanzjarju kurrenti, il-baġit previst jammonta għal EUR 3 852 miljun. Għall-qafas finanzjarju li jmiss, huma previsti EUR 5 400 miljun oħra li għandhom jintefqu; fuq l-iskjerament sħiħ tas-sistema, it-tħaddim tagħha, il-forniment ta’ servizzi ta’ Galileo sal-2020 u t-tħejjija tal-ġenerazzjoni li jmiss tal-kostellazzjoni, u dan se jkun iffinanzjat kompletament mill-baġit tal-UE.

Fid-data tal-karta bilanċjali, ġew varati erba’ satelliti b’kollox sa minn Ottubru 2011 u ladarba jitlestew it-testijiet sussegwenti tagħhom, dan se jwassal għal tmiem il-fażi ta’ Validazzjoni fl-Orbita (In-Orbit Validation, “IOV”) tal-proġett. Din il-fażi ġiet iffinanzjata b’mod konġunt mill-UE u l-ESA u b’konformità mal-ftehim ta’ għoti konkluż bejn iż-żewġ partijiet, l-ESA għandha tagħmel trasferiment uffiċjali tal-assi mibnija lill-UE. Dan it-trasferiment legali jeħtieġ il-ftehim tal-Kunsill tal-ESA waqt li jinnota li l-Istati Membri kollha tal-ESA minbarra tnejn (in-Norveġja u l-Isvizzera), huma Stati Membri tal-UE wkoll. Għalissa, il-Kummissjoni ma għandha xejn li jagħtiha x’tifhem li trasferiment bħal dan jista’ jkun imblokkat minn xi membru/i tal-ESA.

PROPRJETÀ, IMPJANTI U TAGĦMIR

(EUR miljuni) Art u Bini Impjanti u Tagħmir Għamara u Vetturi Ħardwer tal-Kompjuter Assi tanġibbli oħrajn Lokazzjonijiet finanzjarji Assi li qegħdin jinbnew Total Ammont gross riportat fi tmiem is-sena l-oħra 4 314 558 233 577 231 3 181 1 118 10 212 Żidiet 30 61 14 60 22 87 516 790 Disponimenti 0 (22) (15) (46) (8) 0 0 (91) Trasferimenti bejn kategoriji ta’ assi 312 11 (1) 2 3 (312) (14) 0 Tibdil ieħor 4 0 2 2 1 (264) (21) (276) Ammont gross riportat fi tmiem is-sena 4 660 608 233 595 248 2 692 1 599 10 635 Deprezzament akkumulat fi tmiem is-sena l-oħra (2 137) (449) (165) (436) (150) (897) 0 (4 234) Spiża tad-deprezzament għas-sena (143) (47) (15) (69) (23) (103) 0 (401) Deprezzament imħassar 5 1 0 0 0 0 0 6 Disponimenti 1 21 15 46 8 0 0 91 Trasferimenti bejn kategoriji ta’ assi (124) 0 0 (2) 1 126 0 1 Tibdil ieħor (1) 0 (2) 0 (1) 11 0 7 Deprezzament akkumulat fi tmiem is-sena (2 399) (474) (167) (461) (165) (863) 0 (4 531) AMMONT RIPORTAT NETT FI TMIEM IS-SENA 2 261 134 65 134 83 1 829 1 599 6 104 AMMONT RIPORTAT NETT FI TMIEM IS-SENA PREĊEDENTI 2 177 109 67 142 81 2 284 1 118 5 978

LOKAZZJONIJIET FINANZJARJI

Spejjeż li għad iridu jitħallsu fir-rigward tal-lokazzjonijiet finanzjarji u intitolamenti simili jintwerew f’obbligazzjonijiet mhux kurrenti u kurrenti fil-karta bilanċjali (ara n-Noti 2.15 u 2.18.3).

(EUR miljuni) Deskrizzjoni Spejjeż kumulattivi (A) Ammonti futuri li għandhom jitħallsu Valur totali Nefqa sussegwenti fuq assi Valur tal-assi Deprezzament ammont riportat nett < sena 1 > sena 1 > 5 snin Obbligazzjoni Totali (B) (A+B) (C) (A+B+C) (D) (A+B+C+D) Art u bini 772 76 344 1 403 1 823 2 595 57 2 653 (838) 1 815 Assi tanġibbli oħrajn 24 6 9 1 15 39 — 39 (25) 14 Total fi tmiem is-sena 796 82 353 1 403 1 838 2 634 57 2 692 (863) 1 829 Element tal-imgħax 89 319 481 889 Total tal-pagamenti minimi futuri tal-lokazzjonijiet fi tmiem is-sena 171 672 1 884 2 727 Total tal-pagamenti minimi futuri tal-lokazzjonijiet fi tmiem is-sena preċedenti 155 660 2 189 3 003

2.3. INVESTIMENTI MAGĦDUDA BL-UŻU TAL-METODU TAL-EKWITÀ

(EUR miljuni) Nota 31.12 2013 31.12 2012 Parteċipazzjonijiet f’impriżi konġunti 2.3.1 0 42 Parteċipazzjonijiet f’assoċjati 2.3.2 349 350 Total 349 392

2.3.1. Parteċipazzjonijiet f’impriżi konġunti

(EUR miljuni) GJU SESAR ITER IMI FCH Total Ammont fil-31.12.2012 0 0 10 32 0 42 Kontribuzzjonijiet 0 78 121 126 56 380 Sehem mir-riżultat nett 0 (78) (130) (158) (56) (422) Ammont fil-31.12.2013 0 0 0 0 0 0

Il-parteċipazzjonijiet f’impriżi konġunti jingħaddu billi jintuża l-metodu tal-ekwità. L-ammonti riportati li ġejjin huma attribwibbli għall-UE fuq il-bażi tal-perċentwal ta’ parteċipazzjoni tagħha:

(EUR miljuni) 31.12 2013 31.12 2012 Assi mhux kurrenti 198 226 Assi kurrenti 63 106 Obbligazzjonijiet mhux kurrenti 0 0 Obbligazzjonijiet kurrenti (394) (291) Dħul 1 8 Spejjeż (412) (427)

L-Impriża Konġunta Galileo (GJU) f'Likwidazzjoni

L-Impriża Konġunta Galileo (Galileo Joint Undertaking, GJU) bdiet bil-likwidazzjoni fi tmiem l-2006 u l-proċess għadu għaddej. L-entità kienet inattiva u kienet għadha għaddejja mil-likwidazzjoni fl-2013.

L-Impriża konġunta SESAR

L-għan ta’ din l-Impriża Konġunta huwa li tiżgura l-modernizzazzjoni tas-sistema Ewropea għall-ġestjoni tat-traffiku tal-ajru u l-implimentazzjoni rapida tal-Pjan Prinċipali Ewropew ta’ ġestjoni tat-traffiku tal-ajru billi jiġu kkoordinati u kkonċentrati l-isforzi kollha rilevanti ta’ riċerka u żvilupp fl-UE. Fil-31 ta’ Diċembru 2012, il-Kummissjoni kellha 46,26 % tal-parteċipazzjoni tas-sjieda fis-SESAR. Il-kontribuzzjoni totali (indikattiva) tal-Kummissjoni prevista għal SESAR (mill-2007 sal-2013) hija ta’ EUR 700 miljun. Is-sehem kumulattiv mhux rikonoxxut tat-telf huwa ta’ EUR 205 miljun. Is-sehem mhux rikonoxxut tat-telf huwa r-riżultat ta’ eżerċizzju tal-kontabilità tekniku meħtieġ meta jkun użat il-metodu kontabilistiku tal-ekwità. Dan it-telf mhux rikonoxxut ma jirrappreżentax telf għall-UE u huwa minħabba li r-rikonoxximent tal-ispiża normalment iseħħ qabel iż-żieda fil-kapital għall-kontribuzzjoni in natura tal-imprendituri għajr mill-UE.

Organizzazzjoni internazzjonli għall-enerġija mill-fużjoni (ITER)

L-ITER tinvolvi l-UE u ċ-Ċina, l-Indja, ir-Russja, il-Korea t'Isfel, il-Ġappun u l-Istati Uniti. L-ITER inħolqot biex; tamministra l-faċilitajiet tal-ITER, tħeġġeġ l-isfruttament tal-faċilitajiet tal-ITER, tippromwovi l-fehim pubbliku u l-aċċettazzjoni tal-enerġija minn fużjoni, u sabiex twettaq kull attività oħra li hija meħtieġa sabiex tilħaq l-iskop tagħha. Il-kontribuzzjoni tal-UE (Euratom) lill-ITER Internazzjonali tingħata permezz tal-Aġenzija Fużjoni għall-Enerġija, inklużi wkoll il-kontribuzzjonijiet minn Stati Membri u mill-Isvizzera. Il-kontribuzzjoni totali hija legalment meqjusa bħala kontribuzzjoni tal-Euratom lill-ITER peress li l-Istati Membri u l-Isvizzera ma għandhomx interessi ta’ sjieda fl-ITER. Peress li l-UE hija detentur legali tal-parteċipazzjoni fl-impriża konġunta ITER Internazzjonali, il-Kummissjoni trid tirrikonoxxi l-parteċipazzjoni fil-kontijiet tagħha. Fil-31 ta’ Diċembru 2013, il-Kummissjoni kellha 43,33 % tal-parteċipazzjoni ta’ sjieda fl-ITER. Il-kontribuzzjoni totali (indikattiva) tal-Euratom prevista għall-ITER (mill-2007 sal-2041) hija ta’ EUR 8 949 miljun.

Inizjattivi Teknoloġiċi Konġunti

Sħubiji pubbliċi-privati fl-għamla ta’ Inizjattivi Teknoloġiċi Konġunti, li ġew implimentati permezz ta’ Impriżi Konġunti skont it-tifsira tal-Artikolu 187 tat-Trattat inħolqu sabiex jimplimentaw l-objettivi tal-Aġenda tat-Tkabbir u tal-Impjiegi ta’ Lisbona. L-IMI u l-FCH (ara hawn taħt) huma inklużi taħt din l-intestatura iżda tlieta oħra, ARTEMIS, Clean Sky u ENIAC, (ara n-Nota 2.3.2 ta' hawn taħt), għad li legalment jissejħu impriżi konġunti, minn perspettiva kontabilistika jridu jitqiesu bħala assoċjati (u hekk huma inklużi fin-Nota 2.3.2) għaliex il-Kummissjoni għandha influwenza importanti, u mhux kontroll konġunt, fuqhom.

L-Inizjattiva teknoloġika konġunta IMI dwar mediċini innovattivi

L-Impriża Konġunta IMI tappoġġa r-riċerka u l-iżvilupp tal-farmaċewtika ta’ qabel il-fażi kompetittiva fl-Istati Membri u l-pajjiżi assoċjati, bil-għan li żżid l-investiment fir-riċerka fis-settur bijofarmaċewtiku u tippromwovi l-involviment ta’ impriżi żgħar u ta’ daqs medju (SMEs) fl-attivitajiet tagħha. Fil-31 ta’ Diċembru 2013, il-Kummissjoni kellha 74,16 % tal-parteċipazzjoni ta’ sjieda fl-IMI. Il-kontribuzzjoni massima indikattiva tal-Kummissjoni għandha tammonta għal EUR 1 biljun sal-31.12.2017. Is-sehem kumulattiv mhux rikonoxxut tat-telf huwa ta’ EUR 16-il miljun.

Impriża Konġunta taċ-ċelloli tal-fjuwil u l-idroġenu FCH

L-għan tal-Impriża Konġunta taċ-ċelloli tal-fjuwil u l-idroġenu (fuel cells and hydrogen, FCH) huwa li tiġbor ir-riżorsi mis-setturi pubbliċi u privati biex issaħħaħ l-attivitajiet ta’ riċerka bl-għan li żżid l-effiċjenza ġenerali tal-isforzi ta’ riċerka Ewropej u tħaffef l-iżvilupp u l-iskjerament ta’ teknoloġiji taċ-ċelloli tal-fjuwil u l-idroġenu. Fil-31 ta’ Diċembru 2013, il-Kummissjoni kellha 74,0 % tal-parteċipazzjoni ta’ sjieda fl-FCH. Il-kontribuzzjoni massima indikattiva tal-UE tammonta għal EUR 470 miljun sal-31.12.2017. Is-sehem kumulattiv mhux rikonoxxut tat-telf huwa ta’ EUR 67 miljun.

2.3.2. Parteċipazzjonijiet f’assoċjati

(EUR miljuni) FEI ARTEMIS Clean Sky ENIAC Total Ammont fil-31.12.2012 336 0 0 14 350 Kontribuzzjonijiet (2) 20 125 37 180 Sehem mir-riżultat nett 9 (20) (125) (50) (186) Movimenti oħra ta’ ekwità 6 0 0 0 6 Ammont fil-31.12.2013 349 0 0 0 349

Il-parteċipazzjonijiet fl-assoċjati jingħaddu billi jintuża l-metodu tal-ekwità. L-ammonti riportati li ġejjin huma attribwibbli għall-UE fuq il-bażi tal-perċentwal ta’ parteċipazzjoni tagħha:

(EUR miljuni) 31.12 2013 31.12 2012 Assi 499 505 Obbligazzjonijiet (240) (191) Dħul 37 33 Bilanċ Pożittiv/(Defiċit) (221) (177)

Il-Fond Ewropew tal-Investiment

Il-Fond Ewropew tal-Investiment (FEI) huwa l-istituzzjoni finanzjarja tal-UE li tispeċjalizza fil-forniment ta’ kapital ta’ riskju u garanziji lill-SMEs. Il-Kummissjoni ħallset 20 % tal-parteċipazzjoni tagħha, bil-bilanċ li mhuwiex imħallas li jikkorrispondi għal ammont ta’ EUR 720 miljun.

(EUR miljuni) Kapital totali tal-FEI Sottoskrizzjoni tal-Kummissjoni Kapital Azzjonarju Totali 3 000 900 Imħallas (600) (180) Mhux imsejjaħ 2 400 720

L-Impriża konġunta ARTEMIS

Din l-entità nħolqot biex timplimenta Inizjattiva Teknoloġika Konġunta mas-settur privat fuq Sistemi Kompjuterizzati Inkorporati. Il-kontribuzzjoni massima indikattiva tal-Kummissjoni tammonta għal EUR 420 miljun. Is-sehem mhux rikonoxxut kumulattiv tat-telf huwa ta’ EUR 9 miljun (parteċipazzjoni tas-sjieda ta’ 94,57 %).

L-Impriża konġunta Clean Sky

L-għan ta’ din l-entità huwa li tħaffef l-iżvilupp, il-validazzjoni u l-wiri ta’ teknoloġiji tat-trasport li jżommu l-arja nadifa fl-UE u b’mod partikolari biex tinħoloq Sistema ta’ Trasport bl-Ajru radikalment innovattiva bl-għan li jonqos l-impatt ambjentali tat-trasport bl-ajru. Il-kontribuzzjoni massima indikattiva tal-Kummissjoni għandha tammonta għal EUR 800 miljun. Is-sehem mhux rikonoxxut kumulattiv tat-telf huwa ta’ EUR 72 miljun (parteċipazzjoni tas-sjieda ta’ 57,80 %).

L-Impriża konġunta ENIAC

L-għan tal-ENIAC huwa li tiddefinixxi aġenda ta’ riċerka maqbula b’mod komuni fil-qasam tan-nanoelettronika sabiex jiġu stabbiliti prijoritajiet ta’ riċerka għall-iżvilupp u l-adozzjoni ta’ kompetenzi ewlenin f’dan il-qasam. Dawn l-għanijiet sejrin jiġu segwiti billi jinġabru riżorsi mis-setturi pubbliċi u privati biex jappoġġaw attivitajiet ta’ R&Ż fil-forma ta’ proġetti. L-impenn totali tal-UE għandu jammonta għal EUR 450 miljun. Fil-31 ta’ Diċembru 2013, il-Kummissjoni kellha 95,41 % tal-parteċipazzjoni ta’ sjieda fl-ENIAC. Is-sehem kumulattiv mhux rikonoxxut tat-telf huwa ta’ EUR 26 miljun.

2.4. ASSI FINANZJARJI MHUX KURRENTI

(EUR miljuni) Nota 31.12 2013 31.12 2012 Assi finanzjarji disponibbli għall-bejgħ 2.4.1 5 497 4 870 Self 2.4.2 54 347 57 441 Total 59 844 62 311

2.4.1. Assi finanzjarji mhux kurrenti disponibbli għall-bejgħ

(EUR miljuni) 31.12 2013 31.12 2012 Fond ta’ Garanzija (5) 1 412 1 327 KEFA f’likwidazzjoni 1 129 1 102 Investimenti BUFI 1 013 832 Faċilità ta’ Finanzjament għall-Kondiviżjoni tar-Riskji (Risk Sharing Finance Facility, RSFF) 789 593 Bidu tal-ETF 339 305 Bank Ewropew għar-Rikostruzzjoni u l-Iżvilupp 188 188 Operazzjonijiet tal-Kapital ta’ Riskju 124 123 Strument ta’ Garanzija fuq is-Self għall-Proġetti TEN-T (LGTT) 90 52 L-Aġenzija Ewropea għas-Sustanzi Kimiċi 0 52 Investimenti oħrajn disponibbli għall-bejgħ 413 296 Total 5 497 4 870

Fond ta' garanzija

Il-Fond ta’ Garanzija għal azzjonijiet esterni jkopri self iggarantit mill-UE minħabba Deċiżjoni tal-Kunsill, b’mod partikolari operazzjonijiet ta’ għoti b’self tal-Bank Ewropew tal-Investiment (BEI) barra l-UE u self għall-assistenza makrofinanzjarja (macro-financial assistance, MFA) u self tal-Euratom barra l-UE. Huwa strument fit-tul biex ikopri kull telf inadempjenti ggarantit mill-UE. Il-Fond huwa mogħni bi ħlasijiet mill-baġit ġenerali tal-UE ekwivalenti għal 9 % tal-valur kapitali tal-operazzjonijiet, id-dħul minn imgħaxijiet fuq investimenti magħmula mill-assi tal-Fond, u l-ammonti rkuprati minn debituri inadempjenti u li għalihom il-Fond kellu jattiva l-garanzija tiegħu. Kull bilanċ pożittiv tas-sena li jirriżulta jitħallas lura bħala dħul għall-baġit tal-UE.

L-UE hija obbligata li tinkludi riżerva ta’ garanzija sabiex tkopri s-self lil pajjiżi terzi. Din ir-riżerva hija maħsuba biex tkopri l-ħtiġijiet tal-Fond ta’ Garanzija u, fejn neċessarju, il-garanziji attivati li jaqbżu l-ammont disponibbli fil-Fond, sabiex dawn l-ammonti jkunu jistgħu jiġu ddebitati lill-baġit. Din ir-riżerva tikkorrispondi għall-ammont fil-mira ta’ 9 % tas-self pendenti fi tmiem is-sena.

KEFA f'likwidazzjoni

Rigward l-ammonti tal-KEFA f’likwidazzjoni, l-assi finanzjarji kollha disponibbli għall-bejgħ huma titoli ta’ dejn denominati f’EUR u kkwotati f’suq attiv.

Investimenti BUFI

Mill-1 ta’ Jannar 2010, il-multi msarrfa b’mod provviżorju huma amministrati mill-Kummissjoni f’fond maħluq b’mod speċifiku (BUFI) u investiti fi strumenti finanzjarji kategorizzati bħala assi finanzjarji disponibbli għall-bejgħ (ara n-Nota 8.2).

Faċilità ta' Finanzjament għall-Kondiviżjoni tar-Riskji

Il-Faċilità ta’ Finanzjament għall-Kondiviżjoni tar-Riskji titmexxa mill-BEI u l-portafoll ta’ investiment tal-Kummissjoni jintuża biex iforni riskju finanzjarju għal self u garanziji mogħtija mill-BEI għal proġetti ta’ riċerka eliġibbli. B’kollox, baġit tal-Kummissjoni li jasal sa EUR 1 biljun huwa previst għall-perjodu mill-2007 sal-2013, li EUR 800 miljun minnhom huma mill-programm speċifiku “Kooperazzjoni” u sa EUR 200 miljun mill-programm speċifiku “Kapaċitajiet”. Il-BEI impenja ruħu li jipprovdi l-istess ammont.

Fil-31 ta’ Diċembru 2013 il-Kummissjoni kkontribwixxiet, inklużi wkoll kontribuzzjonijiet tal-EFTA u tal-pajjiżi terzi, EUR 1 231 miljun lill-RSFF. L-ammont iddivulgat bħala obbligazzjoni kontinġenti (ara n-Nota 5.2.1), EUR 958 miljun, jirrappreżenta t-telf massimu stmat fil-31 ta’ Diċembru 2013 li l-Kummissjoni ġġarrab f’każ ta’ inadempjenzi fuq self jew garanziji mogħtija mill-BEI fil-qafas tal-RSFF. Ta’ min jinnota li r-riskju ġenerali tal-Kummissjoni huwa limitat għall-ammont li hi tikkontribwixxi għall-Faċilità.

Bidu tal-ETF

L-Iskema tal-Bidu tal-Faċilità Teknoloġika Ewropea (European Technology Facility, ETF) tkopri l-programm għat-Tkabbir u l-Impjiegi, il-Programm Multiannwali għall-intrapriża u l-intraprenditorija (multi-annual programme, MAP), il-programm għall-Kompetittività u l-Innovazzjoni (Competitiveness and Innovation framework Programme, CIP) u l-Proġett Pilota tat-Trasferiment tat-Teknoloġija, taħt il-fiduċjarja tal-FEI, u tappoġġa l-ħolqien u l-finanzjament tal-bidu tal-SMEs billi tinvesti f’fondi tal-kapital ta’ riskju speċjalizzati xierqa. Fi tmiem is-sena, EUR 132 miljun oħrajn relatati mal-Bidu tal-ETF ġew impenjati għall-partijiet l-oħrajn, iżda għadhom ma ġewx prelevati minnhom.

Il-Bank Ewropew għall-Rikostruzzjoni u l-iżvilupp

Peress li l-Bank Ewropew għar-Rikostruzzjoni u l-Iżvilupp (BERŻ) mhuwiex ikkwotat fuq xi borża u fid-dawl tar-restrizzjonijiet kuntrattwali inklużi fl-artikoli ta’ inkorporazzjoni tal-BERŻ relatati, fost l-oħrajn, mal-bejgħ ta’ interessi ta' parteċipazzjoni, limitati għall-kost ta’ akkwiżizzjoni u awtorizzati biss għal azzjonisti eżistenti, il-parteċipazzjoni azzjonarja tal-Kummissjoni hija vvalutata daqs il-kost li minnu jitnaqqas kull tniżżil fil-valur għal indeboliment.

(EUR miljuni) BERŻ Kapital totali tal-BERŻ Sottoskrizzjoni tal-Kummissjoni Kapital Azzjonarju Totali 29 601 900 Imħallas (6 202) (188) Mhux imsejjaħ 23 399 712

Operazzjonijiet tal-Kapital ta’ Riskju

Fl-Operazzjonijiet tal-Kapital ta’ Riskju, l-ammonti jingħataw lil intermedjarji finanzjarji biex jiffinanzjaw investimenti ta’ ekwità. Huma mmexxija mill-BEI u ffinanzjati mill-Politika Ewropea tal-Viċinat.

Strumenti ta' Garanzija fuq is-Self għall-Proġetti Ten-T

L-Istrument ta' Garanzija fuq is-Self għall-Proġetti Ten-T (Loan Guarantee Instrument for Ten-T Projects, LGTT) joħroġ garanziji sabiex jiġi mmitigat ir-riskju għad-dħul fl-ewwel snin tal-proġetti TEN-Transport. Speċifikament, il-garanzija tkun tkopri b’mod sħiħ il-linji ta’ kreditu ta’ riżerva, li jintużaw biss f’każijiet fejn il-flussi tal-flus tal-proġetti ma jkunux biżżejjed sabiex jitħallsu l-ammonti dovuti fir-rigward tad-dejn prijoritarju. L-istrument huwa prodott finanzjarju konġunt tal-Kummissjoni u l-BEI. Il-Kummissjoni għandha talloka ammont massimu ta’ EUR 250 miljun lil-LGTT matul il-perjodu 2007-2013.

Sal-31 ta’ Diċembru 2013 il-Kummissjoni kkontribwixxiet EUR 162 miljun għal-LGTT. Fi tmiem l-2013, EUR 522 miljun ta’ self ġew iffirmati u għaldaqstant, huma koperti mill-garanzija. L-ammont inkluż bħala obbligazzjoni kontinġenti (EUR 39 miljun), jirrappreżenta t-telf massimu stmat fil-31 ta’ Diċembru 2013 li l-Kummissjoni ssofri f’każ ta’ inadempjenzi ta’ self mogħti mill-BEI fil-qafas tal-operazzjonijiet tal-LGTT. Ta’ min jinnota li r-riskju ġenerali tal-Kummissjoni huwa limitat għall-ammont li tikkontribwixxi għall-Istrument.

Investimenti oħrajn disponibbli għall-bejgħ

L-ammonti ewlenin inklużi f'investimenti oħrajn mhux kurrenti disponibbli għall-bejgħ hawn fuq huma l-Fond Ewropew għax-Xlokk tal-Ewropa (EUR 116-il miljun), u l-Fond Globali għall-Effiċjenza Enerġetika u l-Enerġija Rinnovabbli (EUR 67 miljun).

2.4.2. Self mhux kurrenti

(EUR miljuni) Nota 31.12 2013 31.12 2012 Selfiet maħruġa mill-baġit tal-UE u l-KEFA 2.4.2.1 151 162 Selfiet maħruġa minn fondi missellfa 2.4.2.2 54 196 57 279 Total 54 347 57 441

2.4.2.1. Selfiet maħruġa mill-baġit tal-Unjoni Ewropea u l-KEFA f’Likwidazzjoni

(EUR miljuni) Self b’kundizzjonijiet speċjali Self tal-KEFA għad-djar Total Total fil-31.12.2012 146 16 162 Self ġdid 4 0 4 Rimborżi (18) (5) (23) Differenzi tal-kambju (6) 0 (6) Bidliet fl-ammont riportat 12 1 13 Total fil-31.12.2013 138 12 151

Selfiet b’kundizzjonijiet speċjali jinħarġu b’rati preferenzjali bħala parti mill-kooperazzjoni ma’ pajjiżi mhux membri. L-ammonti kollha jsiru dovuti aktar minn 12-il xahar wara tmiem is-sena. Ir-rati effettivi tal-imgħax fuq dan is-self ivarjaw bejn 7,73 % u 14,507 %.

2.4.2.2. Selfiet maħruġa minn fondi missellfa

(EUR miljuni) MFA Euratom BOP EFSM KEFA f’likwidazzjoni Total Total fil-31.12.2012 549 425 11 623 44 476 221 57 294 Self ġdid 100 — — — — 100 Rimborżi (81) (36) — — — (117) Differenzi tal-kambju — (1) — — (5) (6) Bidliet fl-ammont riportat 1 (1) — (8) (5) (13) Total fil-31.12.2013 569 387 11 623 44 468 211 57 258 Ammont dovut < sena 1 31 — 3 033 — — 3 064 Ammont dovut > sena 1 538 387 8 590 44 468 211 54 195

Għal aktar informazzjoni dwar l-attivitajiet ta’ għoti u teħid b’self, ara n-Nota 7.

2.5. RIĊEVIBBLI U REKUPERABBLI MHUX KURRENTI

(EUR miljuni) 31.12 2013 31.12 2012 Stati Membri 478 545 Oħrajn 20 19 Total 498 564

Mill-ammonti riċevibbli mhux kurrenti totali, EUR 483 miljun (2012: EUR 550 miljun) huma relatati mat-tranżazzjonijiet mhux tal-kambju. L-ammonti dovuti mingħand l-Istati Membri huma relatati ma’ deċiżjonijiet tal-approvazzjoni tal-konformità mhux eżegwiti għall-Fond Agrikolu Ewropew ta’ Garanzija (FAEG) u għall-Fond Agrikolu Ewropew għall-Iżvilupp Rurali (FAEŻR).

2.6. PREFINANZJAMENT MHUX KURRENTI

(EUR miljuni) Nota 31.12 2013 31.12 2012 Prefinanzjament 2.6.1 34 819 40 790 Spejjeż imħallsa minn qabel 2.6.2 3 253 3 715 Total 38 072 44 505

2.6.1. Prefinanzjament

Iż-żmien tar-rekuperabilità jew l-użu tal-prefinanzjament jirregola jekk huwiex iddivulgat bħala prefinanzjament kurrenti jew mhux kurrenti. L-użu huwa definit mill-ftehim sottostanti tal-proġett. Ir-rimborżi kollha jew l-użu dovuti qabel 12-il xahar mid-data ta’ rapportar huma ddivulgati bħala prefinanzjament kurrenti.

Il-prefinanzjament jippreżenta sehem kbir mill-assi totali tal-UE, u b’hekk jirċievi attenzjoni xierqa u regolari. Ta’ min jinnota li l-livell ta’ ammonti tal-prefinanzjament fil-programmi varji jrid ikun biżżejjed biex jiżgura l-float meħtieġa ħalli l-benefiċjarju jibda l-proġett, filwaqt li jkunu salvagwardjati wkoll l-interessi finanzjarji tal-UE u jridu jittieħdu f’kunsiderazzjoni restrizzjonijiet legali, operattivi u tal-kosteffiċjenza. Dawn l-elementi kollha ngħataw kunsiderazzjoni xierqa mill-Kummissjoni fi sforz biex ittejjeb is-segwitu tal-prefinanzjament.

Ċerti ammonti ta’ prefinanzjament imħallsa skont is-Seba' Programm Kwadru ta’ Riċerka għar-riċerka u l-iżvilupp teknoloġiku (FP7) huma koperti effettivament minn Fond ta’ Garanzija tal-Parteċipanti (Participants Guarantee Fund, PGF) – l-ammont ta’ prefinanzjament imħallas fl-2013 jammonta għal EUR 4,5 biljun (2012: EUR 4 biljun). Dan il-fond huwa entità separata mlil-UE u mhuwiex ikkonsolidat f’dawn il-kontijiet– ara n-Nota 11.2.3.

(EUR miljuni) Tip ta’ Ġestjoni 31.12 2013 31.12 2012 Ġestjoni ċentralizzata diretta 1 526 1 249 Ġestjoni ċentralizzata indiretta 772 1 042 Ġestjoni deċentralizzata 646 677 Ġestjoni kondiviża 31 104 37 214 Ġestjoni konġunta 694 592 Implimentati minn Istituzzjonijiet u Aġenziji oħrajn 77 16 Total 34 819 40 790

L-Artikolu 58 tar-Regolament Finanzjarju l-ġdid li parzjalment irreveda l-metodi ta’ implimentazzjoni tal-baġit japplika biss mill-1 ta’ Jannar 2014.

L-ammonti ta' prefinanzjament mhux kurrenti l-aktar sinifikanti jirrelataw mal-Azzjonijiet Strutturali għall-perjodu ta' programmazzjoni 2007-2013: il-fond tal-iżvilupp reġjonali (FEŻR) u l-fond ta’ koeżjoni (FK) EUR 19,6 biljun, il-fond soċjali (FSE) EUR 5,6 biljun, il-fond agrikolu għall-iżvilupp rurali (FAEŻR) EUR 5,2 biljun u l-fond tas-sajd (FES) EUR 0,6 biljun. Billi ħafna mill-proġetti huma għat-tul fin-natura tagħhom, huwa neċessarju li l-ħlas bil-quddiem relatat ikun disponibbli għal aktar minn sena. B’hekk, dawn l-ammonti tal-prefinanzjament jintwerew bħala assi mhux kurrenti. Il-perjodu ta’ programmazzjoni 2007-2013 qed joqrob lejn il-fażi tal-għeluq tiegħu u għalhekk il-prefinanzjament relatat gradwalment isir dovut fi żmien 12-il xahar. Għalhekk, il-prefinanzjament mhux kurrenti qed jonqos filwaqt li l-prefinanzjament kurrenti qed jiżdied (ara n-Nota 2.10).

Garanziji riċevuti fir-rigward tal-prefinanzjament

Dawn huma garanziji li l-Kummissjoni titlob mill-benefiċjarji li mhumiex Stati Membri, f’ċerti każijiet meta jħallsu pagamenti bil-quddiem (prefinanzjament). Hemm żewġ valuri x’jiġu ddivulgati għal dan it-tip ta’ garanzija, il-valur “nominali” u dak “kontinwu”. Għall-valur “nominali”, l-avveniment ġenerattiv huwa marbut mal-eżistenza tal-garanzija. Għall-valur “kurrenti”, l-avveniment ġenerattiv tal-garanzija huwa l-pagament tal-prefinanzjament u/jew l-approvazzjonijiet sussegwenti. Fil-31 ta’ Diċembru 2013, il-valur “nominali” tal-garanziji rċevuti fir-rigward tal-prefinanzjament ammonta għal EUR 1 124 miljun filwaqt li l-valur “kontinwu” ta’ dawk il-garanziji kien ta' EUR 887 miljun (2012: EUR 1 348 miljun u EUR 1 083 miljun rispettivament).

2.6.2. Spejjeż imħallsa minn qabel

(EUR miljuni) 31.12 2013 31.12 2012 Strumenti ta’ Inġinerija Finanzjarja 2 118 2 717 Skemi ta’ Għajnuna 1 135 998 Total 3 253 3 715

Fil-qafas tal-programmi tal-fondi strutturali 2007-2013, il-pagamenti jistgħu jsiru mill-baġit tal-UE lill-Istati Membri sabiex jikkontribwixxu għall-Istrumenti ta’ Inġinerija Finanzjarja (kemm fil-forma ta’ self, kif ukoll fil-forma ta' investimenti ta’ ekwità jew inkella garanziji) stabbiliti u mmexxija taħt ir-responsabilità tal-Istati Membri. Il-flejjes li ma jintużawx minn dawn l-istrumenti fi tmiem is-sena huma proprjetà tal-UE (bħal bil-prefinanzjament standard) u b’hekk huma ttrattati bħala ass fuq il-karta bilanċjali tal-Kummissjoni. Madankollu, l-atti legali bażiċi ma jobbligawx lill-Istati Membri sabiex jipprovdu rapporti perjodiċi lill-Kummissjoni dwar l-użu li għamlu minn dawn il-pagamenti bil-quddiem, u f’xi każijiet lanqas ma jidentifikawhom fid-dikjarazzjonijiet tan-nefqa ppreżentati lill-Kummissjoni. B’hekk, u fuq il-bażi tal-informazzjoni li waslet għand l-Istati Membri dwar l-użu tal-fondi, issir stima fi tmiem kull sena tal-valur ta’ dan l-ass.

Simili għal dan, l-avvanzi mħallsa mill-Istati Membri li ma ntużawx fi tmiem is-sena huma rreġistrati bħala assi fil-karta tal-bilanċ tal-Kummissjoni. L-Istati Membri jistgħu jħallsu dawn l-avvanzi għal diversi skemi ta’ għajnuna (għajnuna mill-Istat, il-mi